15

Cavalier
O! Narradads, fleivlezzias! Tgei striegn? E daco striuneschan las dunnas lu buc mei?
Lur striegn ei nuot auter che plaschentinas, e tgi che stat lontan da quellas, sco jeu,
ei buc en prighel da vegnir striunaus.

Marches
Ei tonscha; quei che fa fastedis e ch’inquietescha mei ei pil mument miu
administratur.

Cavalier
Ha el fatg tuppadads?

Marches
El ha buc teniu plaid.

il survient porta la tschugalata

Cavalier
O jeu stun mal .... Fai immediat aunc in’autra! al survient

Survient
Per oz ha ei buc in’autra, illustrissim.

Cavalier
al marches Sche vus essas digns da prender quella ...

Marches
pren la tschugalata ed entscheiva a beiber quella senza cumpliments, e cuntinuescha a
discuorer e beiber Miu administratur, sco jeu hai getg ... beiba

Cavalier
(E jeu restel senza.)

Marches
El veva empermess da tarmetter ... beiba ... vegn zechins ... beiba ... ed el ha buc
tarmess els a mi ... beiba

Cavalier
El vegn a tarmetter els in’autra ga.

Marches
La caussa ei quella ... il punct ei quel .... terminescha da beiber Pren. dat il biher al
survient Il punct ei quel che jeu hai in grond impegn e sai ussa buc co far.

Cavalier
Otg gis dapli ni dameins ...

Marches
Havesses vus difficultads da far in plascher a mi, per otg gis?

S-GOL 1-4_L_ustiera Mirandolina_(sr)


16

Cavalier
Car marches, sche jeu savess, survess jeu a vus da cor; sche jeu havess, vess jeu
fatg amogna ei immediat. Mo jeu spetgel sez ed hai pil mument nuot.

Marches
Buc dei da crer a mi dad esser senza daners.

Cavalier
Mirei: quei cheu ei tut mia rihezia. Quei dat buc dus zechins. muossa in zechin ed
ulteriura muneida

Marches
Quei ei in zechin d’aur.

Cavalier
Gie, il davos. Jeu hai buc auters.

Marches
Emprestei quel a mi ed jeu mirel daferton ...

Cavalier
E lu jeu?

Marches
Da tgei veis tema? Jeu tuornel el.

Cavalier
Jeu sai buc tgei gir, sesurvi. el dat ad el il zechin

Marches
Jeu hai ina fatschenta impurtonta ... amitg: pil mument fetg obligaus. Nus sevesin da
marenda! pren il zechin e va

Cavalier
Bravo! Il signur marches leva engular da mei vegn zechins, e la finala eis el
secuntentaus cun in. Ei fa a mi nuot da perder in, e sch’el tuorna buc el, vegn el buc
a tentar mei pli. Jeu hai pli grond displascher ch’el ha buiu mia tschugalata!

Mirandolina
Eis ei lubiu illustrissim? entrond

Cavalier
Tgei leis? asper

Mirandolina
Jeu portel meglier resti da letg. s’avischina in tec

Cavalier
Mettei el leu. muossa silla meisetta

S-GOL 1-4_L_ustiera Mirandolina_(sr)


17

Mirandolina
Quei resti da letg hai jeu fatg per persunas meriteivlas; per quellas che san
schazegiar el; ed en verdad, illustrissim, dun jeu quei resti da letg a vus perquei che
vus essas vus; ad in auter dess jeu buc el.

Cavalier
Perquei che vus essas vus? In cumpliment ordinari. Dei il resti da letg a miu survient,
ni mettei el en x-in liug. Igl ei buc necessari che vus fetschies vinavon breigias.

Mirandolina
O jeu fetsch maina breigias cu jeu surveschel cavaliers dad aschi aults merets.

Cavalier
Bien, bien, jeu drovel nuot auter. (Quella vul far belbel cun mei. Femnas! Tuttas
tuttina!).

Mirandolina
Jeu mettel el sper il letg.

Cavalier
Giegie, nua che vus leis. serius

Mirandolina
(O! Quei ei ina dira nusch. Jeu hai tema da saver far nuot.) va a metter giu il resti da
letg

Cavalier
(Ils terlucs audan quels bials plaids, crein quei ch’ella gi, e crodan.)

Mirandolina
Tgei giavischeis per marenda? tuorna senza resti da letg

Cavalier
Jeu magliel quei che vus survis.

Mirandolina
Jeu less mo saver vies gust. Sch’ina tratga plai a vus meglier ch’in’autra, schei ei
libramein.

Cavalier
Sche jeu less zatgei, getg jeu ei al camerier.

Mirandolina
Mo en da quellas caussas han ils umens buc l’attenziun e la pazienzia che nus
dunnas vein. Sche vus vesses gust dad in furtem, ni d’ina sosetta, prefereschel jeu
da gir ei a mi.

Cavalier
Jeu engraziel, mo gnanc cun quels bials plaids vegn ei a gartegiar a vus da far cun
mei quei che vus veis fatg cul cont e cul marches.

S-GOL 1-4_L_ustiera Mirandolina_(sr)


18

Mirandolina
Tgei scheis dallas fleivlezzias da quels dus cavaliers? Els vegnan ell’ustria per
alloschi e pretendan lu dad esser inamurai dall’ustiera. Jeu vai auter el tgau che da
tedlar lur tschintscherlem. Jeu emprovel da far il miu, sche jeu getg ad els bials
plaids, lu pervia dalla fatschenta. E lu, cu jeu vesel che las plaschentinas plain ad
els, stos jeu rir da schluppar.

Cavalier
Bravo! Vossa sinceradad plai a mi.

Mirandolina
O, jeu hai nuot auter dil bien che la verdad.

Cavalier
E tuttina, quels che fan a vus la cuort tschorventeis vus.

Mirandolina
Tschorventar? Il tschiel protegi. Dumandei inaga quels dus signurs che snarreschan
bunamein per mei, sche jeu hagi dau ad els in segn d’affect, sche jeu hagi fatg
legher cun els en quella maniera ch’els havessen motiv da far spronza. Jeu hai
maina vuliu maridar, perquei che jeu stimeschel sgarscheivlamein mia libertad.

Cavalier
O gie, la libertad ei in grond scazi.

Mirandolina
E tons perdan ella aschi tschoccamein. Haveis vus ina dunna, illustrissim.

Cavalier
Il tschiel libereschi mei dad ellas. Jeu vi buc dunnas.

Mirandolina
Fetg bien. Stei adina aschia. Las dunnas, signur ... basta, ei tucca buc a mi da
discuorer schliet dad ellas.

Cavalier
Vus essas l’emprema dunna che jeu audel a discuorer aschia.

Mirandolina
Jeu getg a vus: nus ustieras udin e vesin caussas, ed en verdad stun jeu mal per
quels umens che han tema da nossa schlatteina.

Cavalier
(Quei ei ina tut apartia.)

Mirandolina
Cun lubientscha da vus illustrissim. fa sco sch’ella less ir

Cavalier
Haveis premura dad ir?

S-GOL 1-4_L_ustiera Mirandolina_(sr)


19

Mirandolina
Jeu less buc esser mulestusa.

Cavalier
Na, vus fageis plascher a mi, vus diverteis mei.

Mirandolina
Vesis, signur? Aschia fetsch jeu cun tschels. Jeu fetsch cusseida in mumenet, sun
plitost da buna luna, fetsch enqual sgnocca per divertir els ed els crein subit ... sche
vus capis. Ed ei fan da rumpacors.

Cavalier
Quei schabegia perquei che vus veis bunas manieras.

Mirandolina
Quei ei memia buntadeivel, illustrissim. cun ina reverenza Signur cavalier, tunschis a
mi il maun?

Cavalier
Pertgei leis che jeu tonschi a vus il maun?

Mirandolina
Fagei aschi bien, sedignei. Mirei, jeu sun schubra.

Cavalier
Cheu miu maun.

Mirandolina
Quei ei l’emprema ga che jeu hai l’honur dad haver per mauns in um che patratga
propi sco in um.

Cavalier
Naven, ussa tonscha ei. trai naven il maun

Mirandolina
Mirei, sche jeu vess priu pil maun in da quels dus signurs sfarfatgs, vessen els gest
cartiu che jeu seigi sin pirir per els. Quels fussen dai vi da mauls. Illustrissim,
perdunei mia impertinenza. Nua che jeu sai survir a vus, cumandei cun autoritad, e
jeu vegn ad haver per vus quell’attenziun che jeu hai maina giu per x-ina persuna da
quei mund.

Cavalier
malsegirs Gie bien, sche vus veis da mirar da vossas caussas restei buc tier mei.

Mirandolina
Gie, signur, jeu mon a far las fatschentas da casa. Quei ein mias amurs, ils mes
passatemps. Sche vus pusteis zatgei, tarmettel jeu il camerier.

Cavalier
Bien ... sch’era vus vegnis mintgaton, vegn jeu a beneventar vus bugen.

S-GOL 1-4_L_ustiera Mirandolina_(sr)


20

Mirandolina
Jeu mon propi maina ellas stanzas dils jasters, mo tier vus vegn jeu forsa mintgaton.

Cavalier
Tier mei ... daco?

Mirandolina
Perquei che, illustrissim, vus plascheis a mi fetg bein.

Cavalier
Jeu plaigel a vus?

Mirandolina
Vus plascheis a mi, perquei che vus essas buc in da quels che s’inamurescha. (Miu
nas detti giu, sch’el s’inamurescha buc aunc oz). va

Cavalier
Jeu sai tgei che jeu fetsch. Cullas femnas? Naven da mei. Ella fuss ina da quellas
che savess far curdar mei pli fetg ch’autras. Quella verdad, quella lingieradad da
plidar ei ina caussa pauc cumina. Ella ha zatgei extraordinari; mo per quei
s’inamureschel jeu buc. Per perder la libertad? Narrs, narrs, quels che
s’inamureschan da femnas. va

Musica: Salieri, La locandiera, Sinfonia, 2.

S-GOL 1-4_L_ustiera Mirandolina_(sr)


21

Maletg 3

ustria

Zelinda
Vus vegnis survidas cheu, illustrissimas.

Ortensia
Bien, bien.

Dejanira
(Ella gi a nus illustrissimas.) da bass e riend

Lisaura
(Ei quei buc da narr?) da bass e riend

Ortensia
(Ins sto far cun il gaudi). Cameriera!

Zelinda
Illustrissima?

Ortensia
Schei al patrun ch’el duegi vegnir, jeu vi paterlar cun el pervia dil tractament.

Zelinda
La patruna vegn a vegnir immediat. (Tgi giavel ein quellas treis signuras aschi
persulas? La cumparsa fa parer ch’ellas seigien damas). va

Lisaura
Ella ha tertgau che nus seigien treis damas.

Ortensia
Bien. Aschia vegnin nus tractadas meglier.

Dejanira
Jeu less buc che nus survegnien difficultats mo pervia da quels tetels.

Lisaura
Tgi sà tgei embrugls che sedattan ordlunder?

Ortensia
Caras amitgas, vus essas pauc spirtusas. Cummediantas ch’ein versadas da far sin
tribuna da contessa, da marchesa e da princessa han bein buc difficultads da dar in
caracter en in’ustria?

S-GOL 1-4_L_ustiera Mirandolina_(sr)


22

Dejanira
Nos cumpogns vegnan a vegnir, e quei beinspert.

Lisaura
Els vegnan a scuvierer tut.

Ortensia
Oz vegnan els buc pli ad arrivar a Firenza.

Dejanira
Bien, tochen ch’els arrivan, savein nus far da signuras en quell’ustria. Survienta
umilissima dallas signuras!

Ortensia
Jeu s’inclinel avon vus. ellas fa legher

Lisaura
Illustrissimas, mes cumpliments!

Dejanira
O co jeu stos rir!

Ortensia
(Quiet, la patruna ei cheu!) da bass a Dejanira e Lisaura

Mirandolina
Jeu fetsch inclin avon quellas damas.

Ortensia
Bien gi, dunna giuvna.

Mirandolina
Astgel jeu supplicar vus, signuras illustrissimas, da menziunar a mi vos preziai nums
per s’inscriver. pren neunavon in calimar ed in cudischet

Dejanira
Ussa veins la miarda!

Lisaura
La cumedia ei finida!

Ortensia
Daco stos jeu gir miu num?

Mirandolina
Las ustrias ein obligadas da pretender il num da tut ils hosps che prendan albiert.
Sche nus fagessen buc quei, lu pauper nus.

Dejanira
da bass ad Ortensia Amitga, finiu culs tetels!

S-GOL 1-4_L_ustiera Mirandolina_(sr)


23

Lisaura
Finiu cun cuglienems!

Ortensia
Biars vegnan a gir nums falli.

Mirandolina
Quei che pertucca gliez: nus notein semplamein il num che vegn menziunaus a nus.

Ortensia
Scrivi. La baronessa Ortensia da Poggio.

Mirandolina
scrivend E vus, illustrissima?

Dejanira
Ed jeu ... ? (Jeu sai buc co numnar mei)

Ortensia
Dei contessa Dejanira, schei vies num!

Miradolina
a Dejanira Jeu supplicheschel.

Dejanira
a Mirandolina Haveis buc udiu el?

Mirandolina
L’illustrissima signura contessa Dejanira. scrivend Il num da famiglia?

Dejanira
a Mirandolina Il num da famiglia era?

Ortensia
a Mirandolina Dal Sole.

Mirandolina
E vus, illustrissima?

Lisaura
(Lu stos jeu matei era giugar vinavon?) Lisaura!

Mirandolina
L’illustrissima signura ...?

Ortensia
... contessa Lisaura.

Mirandolina
E vinavon!

S-GOL 1-4_L_ustiera Mirandolina_(sr)


24

Lisaura
Contessa Lisaura da Rocca Marina.

Dejanira e Lisaura ston rir

Mirandolina
Vus rieis, illustrissimas? Sur da tgei?

Ortensia
A quellas caras contessas! Ellas rin aunc adina sur da mei. Jeu hai getg ina
tuppadad che ha fatg rir ellas.

Mirandolina
(Jeu mettel pag che quei ei buc damas. Sch’ei fuss damas, fussen ellas buc
persulas). Mo, essas vus persulas? Haveis buc cavaliers, haveis buc survients,
haveis negin?

Ortensia
Il barun, miu um ....

Dejanira e Lisaura
rin da schluppar

Mirandolina
Pertgei stueis rir, signuras? a Dejanira e Lisaura

Ortensia
Mo vinavon, daco stueis rir?

Dejanira
Jeu stos rir pervia ...

Lisaura
... dil barun, vies um.

Ortensia
Gie, el ei in legher cavalier, el raquenta asemper pintgas sgnoccas, el vegn a vegnir
proximamein culs conts Orazio e Timoteo, ils marius dallas contessas ...

Dejanira e Lisaura
fan sforzs da tener anavos il rir

Mirandolina
Il signur barun fa rir vus? a Dejanira

Ortensia
Mo gie, contessas, seprendi ensemen in tec.

Mirandolina
Mias signuras, sche vus lubis. Nus essan persulas, negin auda nus. Quels contadis,
quella barunia, ei quei forsa ...

S-GOL 1-4_L_ustiera Mirandolina_(sr)


25

Ortensia
Tgei vuleis vus gir? Metteis en dubi nossa noblezia?

Mirandolina
Perdunei illustrissima, buc sescaldei, perquei che gliez fa rir las signuras contessas.

Dejanira
Calein, tgei gida quei ...

Ortensia
Contessa, contessa! smanatschond

Mirandolina
Jeu sai tgei che vus levas gir, illustrissima. a Dejanira

Lisaura
Sche vus ligneis, stimeschel jeu vus fetg.

Mirandolina
Vus levas gir: tgei gida quei da far sco sche nus fussen treis damas sche nus essan
treis figuras? A, ei quei buc ver?

Dejanira
Bein, gliez eis ei. Sche enconuschis vus nus? a Mirandolina

Ortensia
Tgei buna cumedianta. Ella ei buc pipa da star en ina rolla.

Lisaura
Sper tribuna savein jeu e Dejanira buc far cumedia.

Mirandolina
Jeu amel infinitamein las persunas cun spért. Mo sesurvi da mia locanda sco damas,
quei disturba buc mei. O! Cheu vegn in cavalier che ha cheu sia combra. Cu el vesa
dunnas, festgina el adina!

Dejanira
Eis el rehs?

Mirandolina
Jeu enconuschel buc ses fatgs.

Marches
Jeu sun survient da vus damas.

Dejanira
Survienta attaschada.

Ortensia
Jeu fetsch mia reverenza.

S-GOL 1-4_L_ustiera Mirandolina_(sr)


26

Lisaura
Miu inclin.

Marches
Ei quei jastras? a Mirandolina

Mirandolina
Excellenza, gie. Ellas ein vegnidas per far honur a mia ustria.

Ortensia
(Quei ei ina excellenza! Zaffermustas!)

Dejanira
(Schon vul l’Ortenisa quel per ella.)

Lisaura
(Lein mirar per tgi ch’el sescaulda il pli fetg!)

Marches
a Mirandolina E tgi ein quellas signuras?

Mirandolina
Quei ei la baronessa Ortensia da Poggio, quei ei la contessa Dejanira dal Sole, e
quei ei la contessa Lisaura da Rocca Marina.

Marches
O, damas sco s’auda.

Dejanira
(L’ustiera vul cuntinuar a far la cumedia.)

Ortensia
E vus, tgi essas vus, signur?

Marches
Jeu sun il marches da Forlipopoli.

Lisaura
Jeu gaudel dad haver l’honur d’enconuscher in cavalier aschi grazius.

Marches
Sche jeu sai survir a vus zaco, cumandei. Jeu hai plascher che vus essas vegni a
s’alloschar en quell’ustria. Vus anfleis cheu ina patruna graziusa.

Mirandolina
Quei cavalier ei pleins da buontad. Jeu hai l’honur da star sut sia protecziun.

Marches
Gie, segiramein. Jeu protegel ella, e jeu protegel tut quels che vegnan en sia ustria;
e sche vus duvreis zatgei, cumandei.

S-GOL 1-4_L_ustiera Mirandolina_(sr)


27

Ortensia
Sch’igl ei necessari vegn jeu a far diever da vossas finezias.

Marches
Era vus, signuras contessas, fagei quen da mei.

Dejanira
Jeu sai bein senumnar ventireivla sche jeu hai l’aulta honur dad saver sequintar ella
rolla da vossa survienta mudesta.

Lisaura
Era per mei ei quei ina gronda honur d’astgar far diever da vossa protecziun
honorifica.

il marches pren orda sac in bi fazalet da seida, fa ora el e fa sco sch’el less schigentar siu
frunt

Mirandolina
In fazalet grondius, signur marches!

Marches
A! Tgei scheis da quel? Eis el bials? Hai jeu in bien gust? a Mirandolina

Mirandolina
Segiramein ei quel d’excellent gust.

Marches
ad Ortensia Haveis vus gia viu inaga aschi in bi?

Ortensia
El ei bellezia. Jeu hai maina viu in semegliont.

Marches
a Dejanira Quel vegn da Londra.

Dejanira
El ei bials, el plai a mi stupent.

Lisaura
Jeu schess perfin ch’el seigi exquisits.

Marches
Hai jeu in bien gust, jeu? Jeu sai buc capir ch’il cont sa buc far schenghetgs endretg.
El fiera naven ses daners e cumpra mai ina galanteria da bien gust.

Mirandolina
Il signur marches enconuscha e distingua.

Marches
fa ensemen il fazalet cun attenziun Ins sto faldar el bein, aschia ch’ins fa buc donn.
Quella sort da rauba ston ins tractar cun attenziun; prendi! presenta el a Mirandolina

S-GOL 1-4_L_ustiera Mirandolina_(sr)


28

Mirandolina
Vuleis vus che jeu fetschi purtar el en vossa combra?

Marches
Na, purtei el en vossa.

Mirandolina
Pertgei en mia?

Marches
Perquei ... che ... jeu dun el a vus.

Mirandolina
Mo jeu vi buc el.

Marches
Buc fagei vegnir vilaus mei!

Mirandolina
O quei che pertucca gliez sa igl signur marches: jeu vi far entiert a negin. Avon che
vus vegnis vilaus, prendel jeu el.

Dejanira
ad Ortensia (O tgei bi stuc!)

Ortensia
a Lisaura (E lu vegn ei tschintschau mal dallas cumediantas!)

Lisaura
a Dejanira (Mo pli fin sa negina cumedianta far quei.)

Marches
ad Ortensia A! Tgei scheis? Jeu hai dau in fazalet da quella sort a mia patruna-casa.

Ortensia
Vus essas in galantum generus.

Marches
Adina!

Dejanira
Signur marches, dat ei da quels fazalets a Firenza? Jeu vess tschaffen dad haver in
semegliont.

Marches
In semegliont a quel ei grev da survegnir, mo lein mirar.

Ortensia
Car signur marches, vus fageis segir in tec cumpignia a nus.

Dejanira
Marendei cun nus.

S-GOL 1-4_L_ustiera Mirandolina_(sr)


29

Marches
Gie, bugen. a Mirandolina (Mirandolina, seigies buc schalusa, jeu sun il vies, quei
saveis gie!)

Mirandolina
al marches (Mo fagei cumadeivel, jeu hai plascher che vus sedivertis.)

Ortensia
Vus essas nossa conversaziun.

Dejanira
Nus enconuschin negin.

Lisaura
Nus havein negin auter che vus.

Marches
O mias caras damas! Da cor a vies survetsch.

Cont
Mirandolina, jeu hai encuriu vus.

Mirandolina
Jeu sun cheu cun quellas damas.

Cont
Damas? Jeu s’enclinel bassamein.

Ortensia
Vossa survienta devota. da bass a Dejanira e Lisaura (Quei ei in rehun pli niebels che
tschel.)

Marches
da bass a Mirandolina (Mirandolina, mussei il fazalet al cont.)

Mirandolina
Mirei, signur cont, il bi regal ch’il signur marches ha fatg a mi. muossa il fazalet al cont

Cont
O jeu hai plascher da quei. Bravo signur marches.

Marches
Quei ei nuot, nuot. Ina bagatella. Mettei naven el, naven cun el. Jeu less buc che vus
raquenties ei. Quei che jeu fetsch ston ins buc saver.

Mirandolina
(Ins sto buc saver, ed el fa mussar mei el. O tgei pauper caduscal).

Cont
a Mirandolina Culla lubientscha da quellas damas, jeu perdess bugen in plaid cun
vus.

S-GOL 1-4_L_ustiera Mirandolina_(sr)


30

Marches
En sac vegn quei fazalet tut en rubaglias. a Mirandolina

Mirandolina
Jeu mettel el en mangola per che jeu smacchi buc el!

Cont
Mirei quella pintga custeivladad da diamants. a Mirandolina Els van a prau culs anials
d’ureglia che jeu hai dau a vus.

Ortensia, Dejanira e Lisaura observeschan

Mirandolina
Segir ein els semeglionts, mo els ei aunc pli bials.

Marches
(Smaledius seigi il cont, ses diamants, ses daners; ch’igl giavel vegni per el!)

Cont
a Mirandolina Ussa che vus veis la garnitura schenghegel jeu a vus la custeivladad.

Mirandolina
Jeu sai buc prender ella.

Cont
Mo buc fagei cun mei ina tala maltscheccadad.

Mirandolina
O, jeu fetsch maina maltscheccadads. Per buc far entiert a vus, prendel jeu ella. A!
Tgei scheis da quei, signur marches? Quellas custeivladads ein bein galantas?

Marches
En siu gener ei il fazalet da pli bia gust.

Cont
Gie, mo da gener a gener dat ei grondas differenzas.

Marches
Biala caussa! Segloriar publicamein da grondas expensas.

Cont
Gie, gie; e vus fageis vos schenghetgs el secret!

Mirandolina
(Quella ga sai jeu bein pretender cun dretga raschun: sche dus sescognan, gudogna
il tierz.)

Marches
Gie bien, mias damas, jeu vegn a marendar cun vus.

S-GOL 1-4_L_ustiera Mirandolina_(sr)


31

Ortensia
al cont Tgi ei tschei signur?

Cont
Jeu sun il cont d’Albafiorita, vies obedient.

Dejanira
Zaffermustgas! Quei ei ina famiglia illustra, jeu enconuschel ella. era ella vegn pli
datier dil cont

Lisaura
Propi? era ella vegn pli datier dil cont

Cont
a Dejanira Jeu stun en vies survetsch. Essas persulas? Haveis buc umens?

Marches
Jeu sun cheu, signur, ed ellas han buc basegns da vus.

Ortensia
Nus essan persulas, signur cont, e nus schein lu daco.

Cont
Nus schein metter a meisa en mia combra per quater. ad Ortensia, Dejanira e Lisaura
Fageis favur a mi?

Dejanira
Nus acceptein vossas finezias.

Marches
Mo jeu sun staus envidaus da quellas damas.

Lisaura
Lein ir, lein ir, signur cont. Il signur marches sa far plascher a nus in’autra ga. va

Ortensia
Sin seveser, signur marches. va

Dejanira
Signur marches, sche vus anfleis il fazalet, serecumondel jeu. va

Marches
Cont, cont, quei pagheis vus anavos a mi. Jeu sun quel che jeu sun, ed ins tracta
buc mei aschia. Basta ... Quella leu less bugen in fazalet? In fazalet da quella sort?
Ella survegn buc in. Mirandolina, tegni el a car. Fazalets da quella sort anfl’ins buc.
Diamants dat ei ei secapescha tut a dubel, mo fazalets da quella sort dat ei buc. va

Musica: Salieri, La locandiera, Sinfonia, 3.

S-GOL 1-4_L_ustiera Mirandolina_(sr)


32

Maletg 4

combra dil cavalier

il cavalier va a spass cun in cudisch, il survient metta la suppa sin meisa.

Survient
Illustrissim, secumadei, igl ei surviu.

il cavalier metta giu il cudisch e va a seser vid meisa

Cavalier
A mi para ei ch’ins marendi oz pli baul che pil solit. al survient, magliond

Survient
davos la sutga dil cavalier cun in taglier sut bratsch Quella combra ei stada survida avon
che tut tschellas. Il signur cont d’Albafiorita ha fatg rabaiza ch’el lessi esser survius
sco emprem, mo la patruna ha vuliu ch’ins surveschi igl emprem vus, illustrissim.

Cavalier
Jeu sun obligaus ad ella per l’attenziun ch’ella muossa enviers mei.

Survient
Ella ei ina dunna fetg curteseivla, illustrissim. Sigl entir mund che jeu hai viu hai jeu
buc anflau ina ustiera pli honzelia che quella.

Cavalier
Ella plai a ti, ha?

Survient
Sch’ei fagess buc entiert a miu patrun, stess jeu sco survient tier Mirandolina.

Cavalier
Pauper sgnup! Tgei manegias ch’ella sappi pigliar a mauns cun tei? el dat il taglier al
survient, lez mida quel

Survient
Ad ina dunna da quella sort, survess jeu sco in cagniel.

Cavalier
Zachermen, vaccas-lenn! Ei fuss da rir sch’ella striunass era mei! Basta, frina ed aua
dat pasta! Damaun mon jeu a Livorno. Sesprova pia oz sche ti pos, Mirandolina, mo
seigies segira che jeu sun buc aschi fleivels. Avon che jeu calel dad odiar las
femnas, vul ei auter. Marenda il cont? beiba

Survient
Gie illustrissim, el ei vidlunder. Ed el ha treis damas a meisa cun el.

S-GOL 1-4_L_ustiera Mirandolina_(sr)


33

Cavalier
Treis damas? Tgi lu?

Survient
Ellas ein arrivadas en quell’ustria avon paucas uras. Jeu sai buc tgi ch’ellas ein.

Cavalier
Enconuscha il cont ellas?

Survient
Jeu creigel buc, mo strusch ch’el ha viu ellas ha el envidau ellas a marenda.

Cavalier
Tgei fleivlezia! Strusch vesa el treis femnas, gia fa el l’attacca. Ed ellas acceptan. Sa
il tschiel tgi ch’ellas ein: mo ellas seigien tgi ch’ellas veglien, ellas ein femnas, e quei
tonscha. Dai aunc in tec. fa midar il taglier

Survient
Jeu surveschel.

Cavalier
A meisa cun treis femnas! O tgei biala cumpignia! Cun lur ghegnas e cumahems
lavagassen ellas miu appetit.

Mirandolina
Eis ei lubiu?

Cavalier
Tgi ei leu? vesa Mirandolina, al survient Pren il taglier!

Survient
A vossas ordras.

Mirandolina
Perdunei. Schei a mi l’honur da metter il taglier sin meisa. metta sin meisa la tratga

Cavalier
Quei ei buc vossa lavur.

Mirandolina
O signur, tgi sun jeu? X-ina signura? Jeu sun ina survienta da quels che vegnan en
mia ustria. En verdad vess jeu buc difficultads da survir tuts a meisa, mo jeu fetsch
buc ei per differentas raschuns, jeu sai buc sche vus capis mei. Tier vus vegn jeu
denton senza dubis.

Cavalier
Jeu engraziel a vus. Tgei tratga ei quei?

Mirandolina
Quei ei in pign furtem che jeu hai cuschinau sezza.

S-GOL 1-4_L_ustiera Mirandolina_(sr)


34

Cavalier
Ei vegn ad esser bien. Sche Vus veis cuschinau ei, vegn ei ad esser bien!

Mirandolina
O! Vus essas memia buns, signur. Jeu sai far bein zunzanuot. Mo jeu giavischass
propi da saver cuschinar endretg per in cavalier gentil sco vus.

Cavalier
(Damaun a Livorno!) Sche vus veis da far, stueis nuota perder il temps cun mei.

Mirandolina
Buc fagei quitaus, signur, la casa ha avunda cuschiniers e survients. Jeu vess
plascher dad udir sche quella tratga gusta a vus.

Cavalier
Bugen, immediat. el schagia Bien, prezius. O tgei savur! Jeu sai buc tgei ch’igl ei.

Mirandolina
Ed jeu, signur, hai mes recepts secrets. Quels mauns cheu san far caussas
marvigliusas.

Cavalier
al survient Dai a mi vin dalla Burgogna!

Mirandolina
Bravissimo. Il vin dalla Burgogna ei prezius. Tenor mei eis el il meglier vin da beiber
duront marenda. il survient presenta la butteglia sin meisa cun in biher

Cavalier
Vus veis in bien gust en tut. Sin vossa sanadad, viva. beiba

Mirandolina
Grond engraziament, vus fageis memia gronda honur.

Cavalier
Quei vin ei prezius. Sche Vus vuleis, sesurvi! offerescha il vin

Mirandolina
O, na! Grazia, signur.

Cavalier
Veis gia marendau?

Mirandolina
Gie illustrissim.

Cavalier
Leis in migielet?

Mirandolina
Jeu meretel buc quella grazia.

S-GOL 1-4_L_ustiera Mirandolina_(sr)


35

Cavalier
Propi, jeu dun bugen!

Mirandolina
Jeu sai buc tgei gir. Jeu vegn buc pli a refusar vossa offerta.

Cavalier
al survient Porta in migiel!

il survient metta in auter biher sin meisa, il cavalier derscha en vin, Mirandolina beiba

Mirandolina
Igl ei gia in mument che jeu hai magliau. Jeu temel ch’il vin fetschi buc bein a mi.

Cavalier
Mo buc panzei!

Mirandolina
Sche vus pudesses dar a mi in tochet paun ...

Cavalier
Bugen. Prendi. dat in toc paun.

Mirandolina – en in maun il biher, en tschel il paun – dat d’entellir ch’ella seigi en ina
posiziun malcumadeivla e sappi buc co bugnar il paun

Cavalier
Vus veis malcumadeivel. Vuleis forsa seser?

Mirandolina
O! Jeu sun buc digna da survegnir tonta attenziun, signur.

Cavalier
A tgei, nus essan persuls. Mo fagei cumadeivel.

Mirandolina
Per far obedientscha. sesa, e bogna il paun el vin

Cavalier
al survient Teidla! da bass Gi a negin che la patruna seigi sesida vid mia meisa!

Survient
Buc fagei quitaus!

Mirandolina
Silla sanadad da tut quels che fan plascher al signur cavalier.

Cavalier
Jeu engraziel, patruna amabla.

Mirandolina
Secapescha che quei viva vala buc per las dunnas.

S-GOL 1-4_L_ustiera Mirandolina_(sr)


36

Cavalier
Na? Pertgei buc?

Mirandolina
Perquei che jeu sai che vus pudeis buc ferdar las dunnas.

Cavalier
Quei ei ver, jeu hai maina pudiu ferdar ellas.

Mirandolina
Mirei da conservar quei per adina.

Cavalier
Jeu vi buc ... sepertgira dil survient

Mirandolina
Tgei, signur?

Cavalier
Tedlei! scutina en in’ureglia Jeu less buc stuer midar quei pervia da vus.

Mirandolina
Pervia da mei, signur? Daco?

Cavalier
al survient Va naven!

Survient
Duei jeu aunc schar cuschinar zatgei per vus?

Cavalier
Gie, ä, gie ... dus ovs, e cu els ein cotgs, porta els a mi.

Survient
Co levas vus ils ovs?

Cavalier
Tgei sai jeu ... sco ti vul, ed uss va!

Survient
va

Cavalier
Mirandolina, vus essas ina giuvna gentila ed amabla.

Mirandolina
O signur, vus fageis beffas.

Cavalier
Vus essas l’emprema dunna da quei mund culla quala jeu hai plascher d’esser en
cumpignia.

S-GOL 1-4_L_ustiera Mirandolina_(sr)


37

Mirandolina
Jeu sai declarar quei a vus, signur cavalier: mintgaton s’entaupan tscherts caracters
che s’accordan. Quella simpatia, quella harmonia dat ei era denter persunas che
s’enconuschan buc. Era jeu sentel per vus quei che jeu hai aunc buc sentiu per zatgi
auter.

Cavalier
Jeu hai tema che vus fageis perder mei mia quietezia.

Mirandolina
A tgei, signur cavalier, sche vus essas in um sabi reagi era sco in. Buc schei sentir la
fleivlezia dils auters. En verdad, sche jeu pondereschel quei endretg, tuornel jeu buc
pli. Era jeu sentel endadens quei che jeu hai aunc maina sentiu, mo jeu vi buc vegnir
narra pervia dad in um ed aunc pli pauc pervia d’in um che odiescha las dunnas, e
che forsa, forsa metta mei quei mument all’emprova per suenter far legher sur da
mei. Signur cavalier, lubi a mi aunc in sitg da quei vin dalla Burgogna.

Cavalier
Bugen, mo lu finiu cun da quei! derscha il vin el biher

Mirandolina
(Ti eis sin curdar!)

Cavalier
Prendei! dat il biher cul vin

Mirandolina
Grond engraziament. Vus buis buc?

Cavalier
Bein, jeu beibel è! derscha il vin en siu biher (Igl ei il meglier da beiber stuorn. In giavel
vegn a catschar l’auter.)

Mirandolina
Signur cavalier ... in tec da belbel

Cavelier
Tgei eisi?

Mirandolina
Fagei viva cun mei. ella fa tunar ils bihers In viva sin tut ils buns amitgs.

Cavalier
Els duein viver! in tec da murtirau Viva!

Marches
Jeu sun era aunc cheu. E per tgi quei "viva"?

Cavalier
Tgei, signur marches? alteraus

S-GOL 1-4_L_ustiera Mirandolina_(sr)


38

Marches
Perstgisei, amitg. Hai clamau. Negin ei vegnius.

Mirandolina
Cun vossa lubientscha ... vul ir

Cavalier
a Mirandolina Spitgei. al marches Da quellas libertads prendess jeu buc enviers vus.

Marches
Jeu dumondel da perstgisar. Nus essan amitgs. Hai tertgau che seigies persuls. Jeu
selegrel da veser vus sper nossa patruna adorabla. A. Tgei scheis? Eis ella buc ina
capodovra?

Mirandolina
Signur, jeu erel cheu per survir il signur cavalier. Jeu hai survegniu in tec schliet ed el
ha gidau cun in migielet vin dalla Burgogna.

Marches
Ei quei il vin dalla Burgogna? al cavalier

Cavalier
Gie, quei ei quel dalla Burgogna.

Marches
Gie dil ver?

Cavalier
En mintga cass hai jeu pagau per in tal.

Survient
Cheu ils ovs. vul metter els sin meisa

Cavalier
Jeu vi nuota ovs.

Marches
Tgei spisa ei quei?

Cavalier
Ovs.

Marches
Ovs hai jeu buc bugen. il survient porta naven els Mo jeu capeschel zatgei da vins.
Schei gustar mei vies vin dalla Burgogna e lu sai jeu gir sch’igl ei in ver ni buc.

Cavalier
In migielet pil marches.

Marches
Buc memia pigns, il migielet. Il Burgogna ei buc vinars dultsch. Per giudicar el ston
ins beiber avunda.

S-GOL 1-4_L_ustiera Mirandolina_(sr)


39

Mirandolina
Signur cavalier, jeu hai empau meglier. Jeu mon.

Marches
Fagei a mi il plascher, stei aunc in tec.

Mirandolina
Mo signur, jeu stos far mias lavurs; e lu il signur cavalier ...

Marches
al cavalier Saveis vus esser d’accord ch’ella resta aunc in tec?

Cavalier
Tgei leis dad ella?

Marches
Jeu less schar gustar vus in migielet vin dalla Cipra, in delicius sco vus veis aunc
maina buiu. Jeu havess plascher sche Mirandolina gustass el e dess siu pareri.

Cavalier
a Mirandolina Pia, per far in plascher al signur marches, stei!

Mirandolina
al cavalier Ei quei in camond?

Cavalier
Jeu getg a vus da star.

Mirandolina
Jeu fetsch obedientscha. sesa

Marches
Aulza il biher Amitg, a vossa sanadad. beiba il vin dalla Burgogna

Cavalier
E lu? Co para el a vus?

Marches
Cun vossa buna grazia, el vala nuot. Gustei miu vin dalla Cipra.

Cavalier
E nua ei quei vin dalla Cipra?

Marches
Cheu, jeu hai priu el cun mei, jeu vi che nus gaudien el; quei ei lu il dètg vin! Mirei
cheu! trai neuado ina butteglia fetg pintga

Mirandolina
Sco jeu vesel quei, signur marches, vuleis vus buc che quei vin mondi el tgau ...

S-GOL 1-4_L_ustiera Mirandolina_(sr)


40

Marches
Quel? Ins beiba mo daguots, sco il spért da melissa. He! Ils migielets. Denton buc
memia gronds. el arva la butteglia

Cavalier
al survient Porta quels da rosoli!

Mirandolina
Jeu creigel ch’ei tonscha da mo ferdar il vin.

Marches
tegn la butteglia sut il nas O! A! El ha ina odur che consola.

il survient porta treis biherins sin in taglieret

Marches
derscha plaun plaunet, ed empleina buc ils biherins, lu dat el in al cavalier, in a Mirandolina
ed in ad el, serrond bein la butteglia Tgei nectar! Tgei ambrosia! Tgei manna destilada!
beiba

Cavalier
da bass a Mirandolina Tgei manegieis vus da quella pustracca?

Mirandolina
da bass al cavalier Lischiva da battlinis.

Marches
al cavalier A! Tgei scheis?

Cavalier
Buns, prezius.

Marches
A! Mirandolina, gusta el a vus?

Mirandolina
Jeu, signur, sai buc glisnergiar: quei vin gusta insumma buc, jeu quetel ch’el seigi
schliats, e sai perquei buc gir ch’el seigi buns. Jeu laudel quels che san far fénta. Mo
tgi che sa far fénta en ina caussa, sa era far fénta en in’autra.

Marches
Mirandolina, vus capis nuot da vins. Jeu hai cumpassiun. Propi, il fazalet che jeu hai
dau a vus, quella qualitad veis vus enconuschiu ed el ha plaschiu, mo il vin dalla
Cipra enconuschis vus buc. beiba afin

Mirandolina
al cavalier, da bass Udis co el selauda?

Cavalier
da bass a Mirandolina Da quei fagess jeu buc.

S-GOL 1-4_L_ustiera Mirandolina_(sr)


41

Mirandolina
sco sura Vies seludem schai el sbittar las dunnas.

Cavalier
sco sura Ed il vies el dumignar tut ils umens.

Mirandolina
cun vezi al cavalier Tuts buc!

Cavalier
cun empau passiun a Mirandolina Bein, tuts.

Marches
He? Biherins schubers! al survient che porta quels sin in taglieret

Mirandolina
Jeu vi buc pli.

Marches
Na, na, mo buc temi; quei ei buc per vus. derscha il vin dalla Cipra en in biherin. Cun
lubientscha da tiu patrun, va tiel cont d’Albafiorita e gi ad el dad ault, che tuts audan,
che jeu, il marches da Forlipopoli, supplicheschi da schigiar in tec da miu grondius
vin dalla Cipra.

Survient
Ei vegn surviu. va

Cavalier
Marches, vus essas fetg generus.

Marches
Jeu? Dumandei gliez la Mirandolina.

Mirandolina
O segir.

Marches
a Mirandolina Ha il cavalier viu il fazalet?

Mirandolina
Na, el ha buc viu lez.

Marches
al cavalier Vus vegnis a veser. zuppa la butteglia cul tec vin vanzau Quella custeivladad
mettel jeu en salv per cusera.

Mirandolina
Fagei adatg che vus fetschies buc dil mal cun el, signur marches.

Marches
a Mirandolina A! Saveis tgei che fa mal a mi?

S-GOL 1-4_L_ustiera Mirandolina_(sr)


42

Mirandolina
Tgei?

Marches
Vos bials egls.

Mirandolina
Daveras?

Marches
Miu cavalier, jeu sun inamuraus smisereivel dad ella.

Cavalier
Jeu stun mal.

Marches
Vus veis mai sentiu amur per las dunnas. O sche vus empruasses, pitesses cun mei.

Cavalier
Gie, jeu pitessel.

Marches
E jeu sun schalus, sco in biestg. Jeu lasch star ella datier da vus, perquei che jeu sai
tgi che vus essas, schiglioc pitess jeu tut a dubel.

Survient
al marches Il signur cont lai engraziar a vossa excellenza e tarmetta a vus ina
butteglia vin dallas Canaras.

Marches
O, na, o na, el vul cumparegliar siu vin dallas Canaras cun miu vin dalla Cipra? Lai
mirar. Pauper narr! stat sin peis e tegn la butteglia enta maun Quei ei ina triacca, jeu sai
gir quei vid il fried.

Cavalier
al marches Schigiei el igl emprem.

Marches
Jeu vi schigiar nuot! Quei ei ina impertinenza, quei ch’il cont fa cun mei,
accumpignada da tontas autras. El vul adina star sur mei. El vul adina esser suren a
mi, vul provocar mei, per far far mei stravaganzas. Mo jeu engirel, jeu vegn a pagar
anavos ad el dieschdubel. Mirandolina, sche Vus catscheis buc naven el, sedattan
nauschas caussas, gie, ei vegn a dar nauschas caussas. El ei in temerari. Jeu sun
quel che jeu sun, e jeu verteschel buc da quels affrunts. va culla butteglia

Cavalier
Il pauper marches batta, jeu getg a vus. E vus veis fatg vegnir ordasenn el.

Mirandolina
Sun jeu ina da quellas che fan vegnir ordasenn ils umens?

S-GOL 1-4_L_ustiera Mirandolina_(sr)


43

Cavalier
preoccupaus Gie, vus essas ...

Mirandolina
Signur cavalier, cun vossa lubientscha. stat si

Cavalier
Stei!

Mirandolina
Perdunei, jeu fetsch vegnir ordasenn negin. enten ir

Cavalier
Stei, getg jeu a vus.

Mirandolina
Tgei pretendis da mei? loscha, sevulvend

Cavalier
Nuot. en confusiun Lein beiber in auter migiel vin dalla Burgogna.

Mirandolina
Lu vinavon, signur, spert, spert che jeu sappi ir.

Cavalier
Sesi.

Mirandolina
En pei, en pei.

Cavalier
Prendi. el dat ad ella cun dultschezia in biher

Mirandolina
Jeu fetsch in viva, e lu mon jeu immediat. In viva che mia tatta ha mussau:

Viva o Baccus, e viva l’amur:
Senza vus vein nus ni mur ni savur
L’in tras la gula tschallata sonor,
L’autra furetga dils egls gest el cor
Jeu beibel il vin e cun mias egliadas
Rispund’jeu las vossas, turnond camegiadas. va

Cavalier
Bravissima, vegni cheu, tedlei. A sfarfatga! Ella ei fugida. Ella ei scappada ed ha
schau anavos tschien giavels che turmentan mei.

Survient
Giavischeis vus ils fretgs sin meisa? al cavalier

S-GOL 1-4_L_ustiera Mirandolina_(sr)


44

Cavalier
Va ali giavel era ti! il survient va "Jeu beibel il vin e cun mias egliadas ... turnond
camegiadas"? Tgei viva misterius ei quei? A smaledida, jeu enconuschel tei. Ti vul
dumignar mei, ti vul assassinar mei. Mo ti fas quei cun tonta grazia! Ti sas far aschi
bein belbel ... Giavel, giavel muossas ti ei a mi? Na, jeu vegn ad ir a Livorno. Quella
vi jeu buc veser pli. Ch’ella vegni buc pli perpeis. Smaledida dunna! Nua ch’ei ha
dunnas, jeu engirel, mon jeu maina pli.

Musica: Salieri, La locandiera, Sinfonia, 1

----------------PAUSA-----------------

S-GOL 1-4_L_ustiera Mirandolina_(sr)


45

Musica: Salieri, La locandiera, Sinfonia, 2

Maletg 5

ustria

Cont
Il marches da Forlipopoli ei in caracter curios. El ei naschius niebels, quei san ins
buc snegar; mo siu bab ed el han sfarlatau tut, ed ussa ha el strusch avunda per
viver. Tuttina plai ei ad el da far il grazius.

Ortensia
Ins vesa ch’el less esser generus, mo ch’el ha nuot.

Dejanira
El dat quei pauc ch’el sa e vul che tut il mund sappi quei.

Cont
Quei fuss in bi caracter per ina da vossas cumedias.

Ortensia
Spitgei tochen che la cumpignia arriva! Lu mein nus el teater, e podà che nus
nazegiein quei.

Lisaura
Nus vein persunalitads ch’ein sco fatgas per imitar tals caracters.

Cont
Mo sche vus leis che nus gaudien quei, lu stueis vus cuntinuar a far da damas.

Ortensia
Gliez fetsch jeu segir; mo ellas duas dattan adina ord la rolla.

Dejanira
Jeu stos adina rir sche quels signurs crein che jeu seigi ina signura.

Cont
Igl ei stau bien che vus veis tradiu a mi vossa mascarada. Aschia deis a mi la
pusseivladad da far zatgei en vies avantatg.

Lisaura
Il signur cont ei nies protectur.

Dejanira
Nus essan amitgas!

Ortensia
E nus gudin unidas vossa grazia.

S-GOL 1-4_L_ustiera Mirandolina_(sr)


46

Cont
Jeu discuorel cun vus aviartamein. Jeu vegn a survir a vus nua che jeu sai, mo jeu
hai in tschert interess che scamonda a mi da visitar vossa stanza.

Lisaura
Ha il signur cont forsa in’amuretta?

Cont
Gie, jeu getg ei a vus en confidonza. La patruna dall’ustria.

Ortensia
Sapperlot! Propi ina gronda signura! Jeu sesmarvegliel da vus, signur cont! Vus
sedeis giu cun ina ustiera?

Dejanira
Ei fuss buc mender sch’ei plaschess a vus dad investir vossa finezia en ina
cumedianta.

Cont
S’inamurar da vus, per gir ei aviartamein, plai pauc a mi. In mument essas cheu, lu
essas puspei zanua auter – vus essas adina da viadi.

Ortensia
Ei quei buc meglier aschia, signur. Aschia cuozzan las amicezias buc en perpeten,
ed ils umens ruineschan buc sesezs.

Cont
Mo jeu, quei ei aschia, sun ligiaus; jeu hai bugen ella e jeu vi buc far disgust ad ella.

Dejanira
Mo tgei ha ella lu aschi dil bien?

Cont
O ella ha bia dil bien!

Lisaura
He, Dejanira. Ella ei biala cotschna.

Cont
Ella ei amabla.

Dejanira
San ins esser pli amablas che nus?

Cont
Ella ha in grond spért.

Lisaura
O, en grondezia da spért cumpareglieis vus ella cun nus?

S-GOL 1-4_L_ustiera Mirandolina_(sr)


47

Cont
Ussa tonscha ei! Seigi sco ei vegli, Mirandolina plai a mi, e sche vus vuleis mia
amicezia, discuri bein dad ella, schiglioc fagei quen da mai haver enconschiu mei.

Ortensia
O signur cont, jeu getg che Mirandolina ei ina dieua d’amur.

Dejanira
Gie, gie, quei ei ver. Ella ei spirtusa e discuora bein.

Cont
Ussa plai quei a mi.

Lisaura
Nus survin quei che vus giavischeis!

Cont
Saveis tgi che fuss in auter bi caracter da cumedia? Il cavalier ch’ei era cheu en
quella locanda.

Dejanira
Tgei caracter da cumedia?

Cont
In che po buc ferdar las dunnas.

Lisaura
O tgei narradad!

Ortensia
El ha forsa schliatas regurdientschas da tschertas dunnas.

Cont
O. El ei maina staus inamuraus. El ha maina vuliu sefatschentar cun dunnas. El
sprézza tuttas, el po è buc ferdar Mirandolina!

Ortensia
Pauperet! Sche jeu fuss entuorn el, midass el meini.

Dejanira
Far inamurar el? Propi ina gronda caussa! Quei ei ina interpresa che jeu prendess
bugen amauns.

Lisaura
Jeu fagess curdar el en mia bratscha beinspert.

Cont
Tedlei amitgas: mo per spir gaudi e plascher; sch’ei gartegia da far inamurar el,
fetsch jeu in bi regal a vus.

Ortensia
Jeu vi buc esser remunerada per quei; jeu fetsch ei per miu divertiment.

S-GOL 1-4_L_ustiera Mirandolina_(sr)


48

Dejanira
Il signur cont savess sulettamein far a nus enqual plascher persuenter.

Lisaura
E tochen che nos cumpogns arrivan, sedivertin nus in tec.

Cont
Jeu dubetel ch’ei gartegi.

Ortensia
Signur cont, vus stimeis nus bein mo pauc.

Dejanira
Nus essan buc aschi attractivas sco Mirandolina, mo la finala enconuschin nus la
veta da quei mund.

Cont
Leis che jeu tarmetti a clamar el?

Lisaura
Fagei sco vus vuleis.

Cont
He, ei zatgi cheu?

Zelinda
Vus veis clamau, signur?

Cont
Gi al cavalier da Ripafratta ch’el dueigi far il bien e vegnir tier mei, jeu stoppi
discuorer cun el.

Zelinda
En sia stanza sai jeu ch’el ei buc.

Cont
Jeu hai viu el ad ir en direcziun dalla cuschina. Leu anflas el.

Zelinda
Immediat! va

Cont
Tedlei, mia caras, igl ei meglier sche vus giugheis vinavon ils caracters da damas,
aschia saveis vus obligar meglier il cavalier, lu sto el tedlar.

Ortensia
Co ha el num?

Cont
Il cavalier da Ripafratta dalla Toscana.

S-GOL 1-4_L_ustiera Mirandolina_(sr)


49

Dejanira
Eis el rehs?

Cont
Gie, fetg.

Lisaura
Eis el generus?

Cont
Plitost! Mo mei forsa in tec anavos; sch’el vesa vus memia baul, vegn el tgunsch a
scappar.

Cavalier
Vus veis encuriu mei?

Cont
Giebein. Quellas damas han basegns da vus. el muossa las dunnas, che s’avonzan
immediat

Cavalier
Schei ir mei. Jeu hai buc temps da seretardar.

Ortensia
Signur cavalier, jeu hai buc l’intenziun da far malemperneivladads.

Dejanira
In plaid en grazia, signur cavalier.

Cavalier
Mias signuras, jeu supplicheschel da perdunar mei. Jeu hai ina fatschenta urgenta.

Ortensia
Mo dus plaids, e nus vein ventschiu.

Lisaura
Dus plaidets, e buc dapli, signur.

Cavalier
(Smalediu cont!)

Cont
Car amitg, treis damas supplicheschan vus, e las manieras camondan da tedlar
ellas.

Cavalier
Perstgisei. Co sai jeu survir? allas dunnas cun seriusadad

Ortensia
Essas vus buc dalla Toscana, signur?

S-GOL 1-4_L_ustiera Mirandolina_(sr)


50

Cavalier
Bein, signura.

Dejanira
Haveis vus amitgs a Firenza?

Cavalier
Jeu hai cheu amitgs, e jeu hai parents.

Lisaura
Sappies, signur ... amitgas, entschevi vus a discuorer.

Ortensia
Jeu vegn a gir ei, signur cavalier ... Sappies che in tschert cass ...

Cavalier
Vinavon, signura, jeu supplicheschel. Jeu hai ina obligaziun urgenta.

Cont
A, jeu capeschel che mia preschientscha fa vus empau schenadas. Seconfidei cun
libertad al cavalier ferton che jeu disturbel buc pli.

Cavalier
Na, amitg, restei ... tedlei ...

Cont
Jeu enconuschel miu duer. Jeu serecumondel, signuras. va

Ortensia
Fagei aschi bien, lein seser.

Cavalier
Perstgisei, jeu vi buc seser.

Dejanira
Aschi rubiesti cullas dunnas?

Cavalier
Leis far il bien e gir a mi tgei che vus leis?

Lisaura
Nus vein dabasegns da vies agid, da vossa protecziun, da vossa buontad.

Cavalier
Tgei ei capitau a vus?

Dejanira
Nos marius han bandunau nus.

Cavalier
Bandunau? Co! Treis damas bandunadas? Tgi ein pomai vos marius? alteraus

S-GOL 1-4_L_ustiera Mirandolina_(sr)


51

Dejanira
Amitga, jeu sai buc vinavon.

Lisaura
O lu pia; nus lein buc cumblidar pli gitg nies cavalier amabel cun bials plaids.

Dejanira
Gie, lein paterlar cun el en sinceradad.

Cavalier
Tgei niev lungatg ei quei?

Ortensia
Nus essan buc damas.

Cavalier
Buc?

Dejanira
Il signur cont ha vuliu far in stuc cun vus. Nus essan cumediantas.

Cavalier
Treis cumediantas! Paterlei, paterlei, jeu hai buc pli tema da vus. Jeu sun buc
preoccupaus quei che pertucca vies art.

Lisaura
Tgei leis gir cun quei? S’explichei!

Cavalier
Jeu sai che vus deis da crer, sin e sper tribuna, e perquei hai jeu buc tema da vus.

Dejanira
Signur, sper tribuna sai jeu buc dar da crer.

Cavalier
a Dejanira Co veis vus lu num? Signura Sincera?

Dejanira
Jeu hai num ...

Cavalier
ad Ortensia E vus haveis num signura Buna Luna?

Ortensia
Car signur cavalier ...

Cavalier
E vus cheu essas segir la signura Lumpazia!

Lisaura
Signur cavalier ...

S-GOL 1-4_L_ustiera Mirandolina_(sr)


52

Cavalier
Co san ins sedivertir cun viver sillas costas dils auters?

Ortensia
Jeu sun buc ...

Lisaura
O tgei car signur cavalier! vul prender el pil bratsch

Cavalier
Giu cullas toppas! dat ad ella sils mauns

Ortensia
Gianter! El ha dapli d’in bau da grascha che d’in cavalier.

Cavalier
Vus essas treis dunnas gagliardas! ad Ortensia Bi, quella ghegna pulida.

Ortensia
Asen! va

Cavalier
a Dejanira Bi, quella frisura faulsa!

Dejanira
Sfarfatg! va

Cavalier
a Lisaura Grondius, quels brigliants da glas!

Lisaura
Tschagrun! va

Cavalier
Jeu hai anflau la dretga maniera da far ir ellas. Tgei han ellas pomai tertgau? Da trer
mei en ina reit! Paupras tschoccas! Ussa van ellas tiel cont e raquentan ad el la biala
scena. Sch’ellas fussen stai damas, vess jeu stuiu scappar; mo sche jeu hai la
caschun, mudregel jeu las dunnas cul pli grond plascher dil mund. Tuttina,
Mirandolina hai jeu buc saviu mudergiar ... Damaun mon jeu naven. Mo sche jeu
spetgel tochen damaun: tgi garantescha che Mirandolina finescha buc cusera da
ruinar mei? studegia Gie, lein prender ina decisiun dad umens.

Survient
Signur!

Cavalier
Tgei vul?

Survient
Il signur marches ei en vossa combra e spetga, perquei ch’el giavischa da discourer
cun vus.

S-GOL 1-4_L_ustiera Mirandolina_(sr)


53

Cavalier
Tgei vul quei asen? Daners cava el buc sutto pli a mi. El duei spitgar, e cu el ei unfis
da spitgar, vegn el ad ir. Va tiel camerier e gi ad el da purtar immediat il quen a mi.

Survient
Immediat! vul ir

Cavalier
Teidla! Mira che las valischas seigien prontas en duas uras.

Survient
Leis vus forsa partir?

Cavalier
Gie, dai a mi la spada, senza ch’il marches s’encorscha.

Survient
Mo sch’el vesa che jeu pacheteschel las valischas?

Cavalier
El duei gir tgei ch’el vul: has capiu mei?

Survient
va

Cavalier
E tuttina, igl ei ver. Cun bandunar quella ustria, sentel jeu in displascher che jeu hai
aunc maina sentiu. Ton mender per mei sche jeu restass. Gie, femnas, pli e pli
tschontschel jeu schliet sur da vus; gie, vus fageis dil mal perfin lu, cu vus leis far dil
bien.

Fabrizio
Ei quei ver, signur, che vus leis il quen?

Cavalier
Gie, haveis purtau el?

Fabrizio
La patruna ei vida far el.

Cavalier
Ella fa ils quens?

Fabrizio
O adina ella. Era cu siu bab viveva aunc. Ella scriva, ed ella sa far ils quens meglier
ch’enqual um da fatschenta. Mo vuleis vus ir aschi prest?

Cavalier
Gie, aschia cumondan mias fatschentas. Purtei il quen!

Fabrizio
Vus leis il quen cheu?

S-GOL 1-4_L_ustiera Mirandolina_(sr)


54

Cavalier
Jeu vi el cheu; en combra mon jeu pil mument buc.

Fabrizio
Quei fageis vus endretg; en vossa combra ei quei mudregiaglieud d’in signur
marches. El gioga igl inamurau dalla patruna; mo el sa mo litgar la detta. Mirandolina
duei esser mia dunna.

Cavalier
Il quen. alteraus

Fabrizio
Giebein, immediat.

Cavalier
Tuts ein inamurai da Mirandolina. Buc da smarvegliar sche jeu entschevess a
sescaldar. Mo jeu mon naven; jeu vegn a superar quella forza nunenconuschenta ...
Jeu stos aunc suffrir quella davosa attacca. En duas uras mon jeu naven.

Mirandolina
Signur. tresta

Cavalier
Tgei eisi, Mirandolina?

Mirandolina
Perstgisei. resta davostier

Cavalier
Vegni anavon.

Mirandolina
Vus veis giavischau il quen; jeu hai purtau el. tresta

Cavalier
Dei cheu.

Mirandolina
Cheu eis el. ella schigenta las larmas cul scussal

Cavalier
Tgei veis? Bargis?

Mirandolina
Nuot, signur, jeu hai survegniu fem els egls.

Cavalier
Fem els egls? Con fa il quen? legia Vegn paolis? En quater gis in tractament aschi
generus, mo vegn paolis?

S-GOL 1-4_L_ustiera Mirandolina_(sr)


55

Mirandolina
Quei ei vies quen.

Cavalier
E las duas tratgas particularas che vus veis dau a mi ein buc sil quen?

Mirandolina
Perstgisei. Quei che jeu dun, mettel jeu buc sil quen.

Cavalier
Vus veis regalau ellas a mi?

Mirandolina
Perdunei la libertad. Acceptei quei sco in segn da mia ... cuarcla la fatscha e fa sco
sch’ella bargess

Cavalier
Mo tgei veis era?

Mirandolina
Jeu sai buc sch’igl ei il fem, ni forsa tuttina ina inflamaziun dils egls.

Cavalier
Jeu less buc che vus piteschies cuschinond per mei quellas tratgas preziusas.

Mirandolina
Sch’ei fuss aschia, suffress jeu bugen ei ... fa sco sch’ella stuess tener anavos las larmas

Cavalier
(O sche jeu mon buc gleiti naven, sche lu ... !) Prendei. Quei ei duas dublunas.
Prendei ellas cun plascher ... e ...  per amur da mei ... ed jeu ... perstgisei ...

Mirandolina
senza gir in plaid croda ella vi da mauls sin ina sutga

Cavalier
Mirandolina! O jeu pauper. Mirandolina. Ella ei dada vi da mauls. Sch’ella fuss
inamurada da mei? Mo aschi spert? E daco buc? Sun jeu buc inamuraus dad ella?
Cara Mirandolina ... Jeu getg "cara" ad ina dunna? Mo sch’ella ei dada daleuvi pervia
da mei. O co ti eis biala! Sche mo jeu vess zatgei da far vegnir neunavon ella. Mo jeu
che sedun buc giu dunnas hai buc spért da melissa, hai buc buttegliettas. Ei zatgi
cheu? Negin? Spert ... lu mon jeu. Paupretta! va e tuorna puspei

Mirandolina
Ussa pia eis el propi curdaus. Nus vein biaras armas per dumignar ils umens; mo
sch’els ein stinai: la frida finala ei il dar daleuvi. El tuorna, el tuorna. semetta sco sura

Cavalier
tuorna cun in ruog aua Cheu sun jeu, cheu sun jeu. Ed ella ei aunc buc serevegnida.
A, segir e franc ch’ella careza mei. Sche jeu sprezzel ad ella aua silla fatscha, stuess

S-GOL 1-4_L_ustiera Mirandolina_(sr)


56

ella vegnir neunavon. sprezza, ed ella semuenta Mo plaun, mo plaun. Jeu sun cheu,
cara. Jeu mon buc pil mument, jeu sun cheu.

Survient
al cavalier Cheu la spada e la capiala.

Cavalier
al survient Va naven!

Survient
Las valischas ...

Cavalier
Naven cun tei, che ti seigies smaledius.

Survient
Mirandolina ...

Cavalier
Va ni che jeu fendel a ti la cavazza. el smanatscha cul ruog, il survient va Ed ella
serevegn aunc adina buc? Jeu fetg frestg il frunt. Curascha, cara Mirandolina, mo
curascha, arvei ils egls. Discuri cun mei en libertad.

Marches
Cavalier?

Cont
Amitg?

Cavalier
va in tec d’in maun (O smaledi!)

Marches
Mirandolina?

Mirandolina
O paupra mei. sesaulza

Marches
Jeu hai fatg vegnir neunavon ella.

Cont
Jeu gratuleschel, signur cavalier.

Marches
Bravo a quei signur che po buc ferdar las dunnas.

Cavalier
Tgei impertinenza!

Cont
Essas vida ballucar?

S-GOL 1-4_L_ustiera Mirandolina_(sr)


57

Cavalier
Mei ali giavel, tuts ensemen! fiera il ruog giun plaun che rumpa avon il cont ed il marches
e va furiusamein

Cont
Il cavalier ei vegnius ord la suna! va

Marches
Per quei affrunt vi jeu satisfacziun. va

Mirandolina
L’ovra ei fatga. Siu cor ha pigliau fiug, ei en flommas, ei tschendra. Per cumplenir
mia victoria resta ei ussa mo pli a mi da render attent publicamein miu triumf, per
vergugna dils umens e per honur dallas dunnas!

Musica: Salieri, La locandiera, Sinfonia, 3.

S-GOL 1-4_L_ustiera Mirandolina_(sr)


58

Maletg 6

stanza da Mirandolina

meisetta e lischiva da far ora cul fier

Mirandolina
Lu pia, l’ura da divertiment ei vargada. Jeu vi ussa mirar da mes fatgs. Igl emprem vi
jeu far ora cul fier quella lischiva per ch’ella schigi diltut. He Fabrizio?

Fabrizio
Signura?

Mirandolina
Fageis aschi bien e purteis a mi il fier cauld?

Fabrizio
Gie signura. cun seriusadad, vulend ir

Mirandolina
Perstgisei, sche jeu dun a vus quei disturbi.

Fabrizio
Da nuot signura. Entochen che jeu magliel vies paun, sun jeu obligaus da survir. vul
ir

Mirandolina
Spitgei, tedlei: vus essas buc obligai da survir en da quellas caussas; mo jeu sai che
vus fageis bugen quei per mei, ed jeu ... basta, jeu getg nuot auter.

Fabrizio
Jeu purtass a vus l’aua cullas ureglias; mo jeu vesel che tut ei fiers naven.

Mirandolina
Pertgei fiers naven? Sun jeu forsa ina malengrazieivla?

Fabrizio
Vus stimeis buc umens paupers. A vus plai memia fetg la noblezia.

Mirandolina
O pauper narr! Sche jeu savess gir tut a vus! Naven, mei pil fier.

Fabrizio
Mo sche jeu hai viu cun quels egls ...

Mirandolina
Mei, calei da star pamfili. Purtei a mi il fier.

S-GOL 1-4_L_ustiera Mirandolina_(sr)


59

Fabrizio
Jeu mon, jeu mon, jeu surveschel, denton buc dapli. enten ir

Mirandolina
fa sco sch’ella discuress mo per sesezza, vul denton vegnir udida A, quels umens: pli fetg
ch’ins manegia bein cun els, pli falliu ch’ins fa tut.

Fabrizio
semeina, carin Tgei veis getg?

Mirandolina
Naven uss, purteis quei fier a mi ni buc?

Fabrizio
Gie, jeu portel el (Jeu capeschel nuot pli. Inaga metta ella mei sidretg, inaga dat ella
in pegltgil, jeu sun tut confus.) va

Mirandolina, pli tard il survient dil cavalier

Mirandolina
Pauper tuella! El ha da survir a mi e fa entiert a sesez. Jeu stos mo rir e sche fan ils
umens tut sco jeu vi. E quei car signur cavalier ch’era aschi in grond inimitg dallas
dunnas – sche jeu lessel, fuss jeu uss sia patruna ed el fagess tuttas tuppadads.

Survient
Signura Mirandolina?

Mirandolina
Tgei eisi?

Survient
Miu patrun serecumonda e tarmetta a mirar co ei mondi.

Mirandolina
Schei ad el ch’ei mondi stupent.

Survient
El lai drizzar ora da beiber in tec da quei spért da melissa, quei fetschi bein a vus! dat
ad ella ina butteglietta dad aur

Mirandolina
Eis ella dad aur, quella butteglietta?

Survient
Gie, signura, dad aur, quei sai jeu segir.

Mirandolina
Daco ha el buc dau a mi il spért da melissa cu jeu sun dada vi da mauls?

Survient
Lu veva el aunc buc quella butteglietta.

S-GOL 1-4_L_ustiera Mirandolina_(sr)


60

Mirandolina
E daco ha el ussa ina?

Survient
Schei raquintar mei quei en confidonza: El ha tarmess mei tier in fravi d’aur, el ha
cumprau ella, ed el ha pagau dudisch zechins, e lu ha el tarmess mei tiel droghist per
cumprar il spért da melissa.

Mirandolina
Ha, ha, ha.

Survient
Vus rieis?

Mirandolina
Jeu rigel, perquei ch’el tarmetta in medicament cura che jeu sun puspei sauna.

Survient
Quei vegn a gidar in’autra ga.

Mirandolina
Sche bien, jeu beibel in tec sco mesira preventiva. beiba Ed uss prendei, schei grazia
ad el. ella vul dar ad el la butteglietta

Survient
O, la butteglietta ei vossa.

Mirandolina
Co, la mia?

Survient
Vossa. Il patrun ha cumprau ella aposta per vus.

Mirandolina
Purtei ad el sia butteglietta e schei ad el che jeu engrazi.

Survient
Tgei?

Mirandolina
Tgei nuot! Jeu getg a vus da turnar ella ad el, jeu vi buc quella butteglia.

Survient
Leis far laguoter el quei affrunt?

Mirandolina
Mo buc palavers! Fagei vies duer. Prendi.

Survient
Lu dat ei nuot auter. Jeu tuornel ad el la butteglia (O tgei dunna! Refusescha dudisch
zechins! Ina semeglionta hai jeu maina viu.) el va

S-GOL 1-4_L_ustiera Mirandolina_(sr)


61

Mirandolina
Quei cavalier ei cotgs e cotgs, in dretg biscotg! Mo quei che jeu hai fatg cun el hai jeu
buc fatg per agen interess, jeu vi ch’el confessi la forza dallas dunnas, senza puder
gir ch’ellas seigien egoistas e venalas.

Fabrizio
Cheu il fier. reservaus, cul fier enta maun

Mirandolina
Eis el caulds endretg?

Fabrizio
Gie, signura, el ei ardents; aschia sco jeu.

Mirandolina
Tgei eis ei ussa puspei?

Fabrizio
Quei signur cavalier tarmetta messadis, tarmetta regals. Il survient ha getg ei a mi.

Mirandolina
Gie, signur, el ha tarmess a mi ina butteglietta dad aur, ed jeu hai tarmess anavos
ella ad el.

Fabrizio
Vus veis tarmess anavos ella?

Mirandolina
Gie, mo dumandei il survient.

Fabrizio
Daco veis tarmess anavos ella?

Mirandolina
Per che ... Fabrizio ... getgi buc ... lein buc pli discuorer surlunder.

Fabrizio
Cara Mirandolina, perstgisei!

Mirandolina
Naven, mei! Schei far ora cul fier mei.

Fabrizio
Jeu impedeschel buc vus da far quei ...

Mirandolina
Mei a preparar in auter fier, e cu el ei caulds, purtei el a mi.

Fabrizio
Gie, jeu mon. Cartei a mi, sche jeu discuorel ...

S-GOL 1-4_L_ustiera Mirandolina_(sr)


62

Mirandolina
Buc schei dapli. Vus fageis vegnir mei tut en furia.

Fabrizio
Jeu queschel. (Ella ei stinada sco ina caura, mo jeu hai bugen ella!) va

Mirandolina
Era quei ei stau bien. Jeu hai fatg merets tier Fabrizio perquei che jeu hai refusau la
butteglietta d’aur dil cavalier. Quei vul gir saver viver, saver far, saver profitar da tut,
cun buna grazia, cun in tec naturalitad. En caussa dad intelligenza vi jeu buc ch’ins
fetschi entiert allas dunnas.

Cavalier
(Cheu eis ella. Jeu level buc vegnir cheu, igl ei il giavel che ha stratg mei.) per sesez,
davostier

Mirandolina
(Cheu eis el. Cheu eis el.) Ella vesa el cul cantun d’in egl, e fa ora cul fier

Cavalier
Mirandolina!

Mirandolina
O signur cavalier! Survienta devoziusa.

Cavalier
Co vai?

Mirandolina
Grondius! A vies survetsch. senza mirar sin el

Cavalier
Jeu hai motiv da selamentar sur da vus.

Mirandolina
Pertgei, signur?

Cavalier
Daco veis vus refusau la pintga butteglietta che jeu hai tarmess a vus?

Mirandolina
Tgei levas che jeu fetschi cun ella?

Cavalier
Sesurvir dad ella en cass necessaris.

Mirandolina
Per cletg sun jeu buc suttamessa ad attaccas da dar vi da mauls. Oz ei quei
schabegiau a mi, mo ei vegn maina pli a schabegiar.

Cavalier
Cara Mirandolina, jeu less lu buc esser staus la raschun da quei accident.

S-GOL 1-4_L_ustiera Mirandolina_(sr)


63

Mirandolina
Bein, jeu temel che vus seigies propi stai la raschun.

Cavalier
Jeu? Daveras? cun passiun

Mirandolina
Vus veis fatg beiber mei quei smalediu vin dalla Burgogna e quel ha buc fatg bein. fa
ora cul fier cun ravgia

Cavalier
Tgei? Ei quei pusseivel? sco mortificaus

Mirandolina
Igl ei aschia, senz’auter. Jeu vegn maina pli en vossa combra.

Cavalier
En mia combra vegnis maina pli? Jeu capeschel il misteri. Gie, jeu capeschel.
inamuraus

Mirandolina
Quei fier ei buc pli caulds avunda. He Fabrizio? Sche tschei fier ei caulds, purtei el.

Cavalier
Fagei a mi quei plascher, prendi quella butteglietta.

Mirandolina
Propi, signur cavalier, jeu prendel buc schenghetgs. cun spréz

Cavalier
Vus veis denton acceptau regals dil cont d’Albafiorita.

Mirandolina
Per forza. Per buc far disgust ad el.

Cavalier
Ed a mi leis far entiert e disgust?

Mirandolina
Tgei importa quei a vus sch’ina dunna fa entiert? Vus pudeis gie buc ferdar las
dunnas.

Cavalier
A, Mirandolina! Ussa sai jeu buc pli tschintschar aschia.

Mirandolina
Daco fageis ussa glina nova, signur cavalier?

Cavalier
Mia midada ei buc lunatica. Quei ei la miracla da vossa bellezia, da vossa grazia.

S-GOL 1-4_L_ustiera Mirandolina_(sr)


64

Mirandolina
Ha, ha, ha. ri fermamein

Cavalier
Vus rieis?

Mirandolina
Vuleis buc che jeu rigi? Vus fageis legher e leis buc che jeu rigi?

Cavalier
A vus uolpetta! Jeu fetsch legher, ha? Ussa prendei quella butteglietta.

Mirandolina
Grazia, grazia.

Cavalier
Prendei ella, ni che vus fageis buglir mei dil fèl.

Mirandolina
Fabrizio, il fier! cloma dad ault sco caricatura

Cavalier
Prendeis ella, ni prendeis buc ella? alteraus

Mirandolina
Tgei furia, tgei furia. pren la butteglietta, e fiera ella el zeiver

Cavalier
Vus firis ella taluisa?

Mirandolina
Fabrizio? cloma dad ault sco sura

Fabrizio
Jeu sun cheu. cu el vesa il cavalier vegn el schalus

Mirandolina
Eis el flot caulds. pren il fier

Fabrizio
Gie, signura.

Mirandolina
a Fabrizio Tgei veis, vus fageis la pareta d’esser alteraus.

Fabrizio
Nuot, patruna, nuot.

Mirandolina
Veis mal?

S-GOL 1-4_L_ustiera Mirandolina_(sr)


65

Fabrizio
Dei a mi tschei fier, sche vus leis, per che jeu sappi metter el el fiug.

Cavalier
Vinavon, dei ad el il fier per ch’el sappi ir.

Mirandolina
Jeu hai bugen el, saveis vus quei? El ei miu camerier il pli fidau.

Cavalier
(Jeu pos buc pli.) a sesez

Mirandolina
Prendi, miu car, scaldei el. dat il fier a Fabrizio

Fabrizio
Signura patruna ...

Mirandolina
Naven, naven, dabot. catscha naven el

Fabrizio
va

Cavalier
Gronda finezia, signura, cun vies signur camerier!

Mirandolina
E pervia da quei, tgei leis gir?

Cavalier
Ins vesa che vus essas inamurada dad el.

Mirandolina
Jeu inamurada dad in camerier? Vus fageis il dètg cumpliment a mi, signur. Jeu hai
buc aschi in schliet gust. Sche jeu less amar, firess jeu buc naven miu temps aschi
malamein.

Cavalier
Buc mudergei mei pli gitg. Vus veis fatg vendetga avunda. Jeu stimel vus, jeu stimel
las dunnas ch’ein da vossa sort, sch’ei dat insumma aunc autras ch’ein sco vus. Jeu
stimel vus, jeu carezel vus, e jeu dumondel per cumpassiun.

Mirandolina
Ha, ha, ha. ri ferm

Cavalier
Mirandolina, jeu pos buc pli.

Mirandolina
Haveis schliet?

S-GOL 1-4_L_ustiera Mirandolina_(sr)


66

Cavalier
Gie, jeu sesentel buc bein.

Mirandolina
Prendei vies spért da melissa. dat ad el cun spréz la butteglietta

Cavalier
Buc tractei mei cun ton disgust. Cartei a mi, jeu amel vus, jeu engirel. vul prender ella
pil maun, ed ella brischa el cul fier. O jeu pauper!

Mirandolina
Perdunei, jeu hai buc fatg da bugen.

Cavalier
Pazienzia! Quei ei nuot. Vus veis fatg ina arsentada bia pli gronda.

Mirandolina
Nua, signur?

Cavalier
El cor.

Mirandolina
Fabrizio! cloma riend

Cavalier
Per plascher, buc clamei quel.

Mirandolina
Mo sche jeu drovel tschei fier.

Cavalier
Spitgei ...

Mirandolina
He Fabrizio ...

Cavalier
Jeu engirel, sche quel vegn, lu sfrachel jeu la cavazza ad el.

Mirandolina
O quei ei gie la pli biala! Sai jeu buc sesurvir da mia glieud?

Cavalier
Clamei in auter! Jeu pos buc ferdar quel.

Mirandolina
A mi para ei che quei mondi in tec memia lunsch, signur cavalier. vegn naven dalla
meisetta cul fier enta maun

Cavalier
Hagies misericordia ... jeu sun orda senn.

S-GOL 1-4_L_ustiera Mirandolina_(sr)


67

Mirandolina
Astgel jeu buc clamar quel che jeu vi?

Cavalier
Jeu concedel. Jeu sun schalus sin quel. va suenter ad ella

Mirandolina
(El vegn suenter a mi sco in cagniel.)

Cavalier
Quei ei l’emprema ga che jeu sentel tgei ch’amur ei.

Mirandolina
Negin cumonda sin mei, mai.

Cavalier
Jeu hai buc giu l’intenziun da cumandar sin vus, jeu supplicheschel.

Mirandolina
Tgei leis da mei? sevulvend cun alteraziun

Cavalier
Amur, cumpassiun, pietad.

Mirandolina
In um che – ozendamaun – pudeva buc ferdar las dunnas, dumonda ussa amur, e
pietad? Jeu fetsch buc stem, quei sa buc esser, jeu creigel buc ad el. (El duei carpar,
jeu muossel ad el dad odiar las dunnas.) va

Cavalier
O smalediu il mument cu jeu hai entschiet a mirar sin ella! Jeu sun curdaus el latsch,
ed ei dat buc ametsch.

Marches
Cavalier, vus veis parmalau mei.

Cavalier
Perdunei, igl ei stau in accident.

Marches
Jeu sesmarvegliel da vus.

Cavalier
La finala ha il ruog buc tuc vus.

Marches
In daguot aua ha fatg in tac sil vestgiu.

Cavalier
Jeu getg aunc inaga, perdunei.

S-GOL 1-4_L_ustiera Mirandolina_(sr)


68

Marches
Quei ei in’impertinenza.

Cavalier
Jeu hai buc fatg ei da bugen. Perdunei per la tiarza ga.

Marches
Jeu less satisfacziun.

Cavalier
Sche vus vuleis buc perdunar a mi, sche vus vuleis enstagl satisfacziun, jeu sun
cheu, jeu hai buc tema da vus.

Marches
Jeu hai tema che quei tac mondi buc o, igl ei quei che fa vegnir mei vilaus.

Cavalier
Jeu getg a vus che jeu sun habels da dar a vus mintga satisfacziun.

Marches
Sche bien, lein buc pli discuorer surlunder.

Cavalier
Signurechel!

Marches
O quei ei lu bi! Mia gretta ei vargada e vus fageis turnar ella. Mo jeu hai cumpassiun,
jeu sai tgei mal che vus veis.

Cavalier
Jeu semischeidel era buc en vos fatgs.

Marches
Signur inimitg dallas dunnas, vus essas curdai, neve?

Cavalier
Jeu? Tgei?

Marches
Gie, vus essas inamurai ...

Cavalier
Jeu clomel il giavel per ch’el porti naven vus.

Marches
Tgei gida quei da zuppar ...?

Cavalier
Schei en ruaus mei, jeu supplicheschel, schei en ruaus mei. va

S-GOL 1-4_L_ustiera Mirandolina_(sr)


69

Marches
El ei inamuraus, el seturpegia, ed el vul buc ch’ins sappi quei. Mo forsa vul el buc
ch’ins sappi quei, perquei ch’el ha tema da mei. El vegn ad haver retenientschas da
sedeclarar sco miu rival. Jeu stun propi fetg mal pervia da quei tac. Sche jeu mo
savess co far a lavar naven el. Quellas dunnas stuessen ver tiara da lavar tacs. E
quella butteglietta! Eis ella dad aur ni imitada. Ella vegn ad esser imitada. Sch’ella
vess en aua dalla regina, fuss ella buna per lavar naven quei tac. arva, freda e gusta
Quei ei spért da melissa. Tonaton vegn ei ad esser bien. Jeu vi empruar.

Zelinda
enquera Nua giavel ei quella butteglietta?

Marches
Tgei enqueras, buna dunna?

Zelinda
Jeu enquerel ina butteglietta cun spért da melissa. La signura Mirandolina vess
bugen ella. Ella ha getg ch’ella hagi schau ella cheu, mo jeu anflel buc ella.

Marches
Era quei ina da stuors?

Zelinda
Na signur, igl era ina dad aur.

Marches
Dad aur?

Zelinda
Segir, ina dad aur. Il survient dil cavalier ha getg ch’ella hagi custau dudisch zechins.

Marches
A mi para quei aunc adina buc pusseivel ch’ella seigi dad aur.

Zelinda
Ina dad aur, jeu getgel a vus. Ha vossa excellenza forsa viu ella?

Marches
Jeu ... eis ei forsa quella cheu?

Zelinda
Gie exact! Tgei fageis vus cun quella, excellenza?

Marches
Gie bien, jeu vi tradir ei. Jeu sun in grond amatur dalla schubradad. Jeu level lavar
quei pign tac.

Zelinda
Cun quei spért da melissa? O perdunei, mo il spért da melissa gida buc, anzi, el
fagess vegnir pli gronds il tac.

S-GOL 1-4_L_ustiera Mirandolina_(sr)


70

Marches
Gie, pia, tgei duei jeu far?

Zelinda
Jeu hai in secret per lavar naven ils tacs.

Marches
Savesses forsa tradir quel a mi.

Zelinda
Bugen. Jeu drovel in scudo per far naven il tac ch’ins vesa buc pli nua ch’el ei staus.

Marches
Ins drova in scudo?

Zelinda
Gie signur; quiteis che quei seigi ina gronda expensa?

Marches
Igl ei forsa tuttina meglier d’empruar cul spért da melissa.

Zelinda
Sco vus manegieis, mo la butteglietta stueis dar a mi, la signura Mirandolina drova
ella.

Marches
Sche lu pren!

Zelinda fa enclin e va culla butteglia

Marches
Uss ei la butteglietta naven, mo miu tac aunc adina cheu! O pauper marches da
Forlipopoli! Sche jeu vess daners, savess jeu cumprar autra vestgadira. Mo quei
ranver d’in cavalier ha era buc propi vuliu segidar! Jeu sun quel che jeu sun e stos
anflar ina via .. va

Musica: Salieri, La locandiera, Sinfonia, 1.

S-GOL 1-4_L_ustiera Mirandolina_(sr)


71

Maletg 7

ustria

Mirandolina
O jeu paupra! Jeu sun en perfetg! Il cavalier ei vegnius sgarscheivel vilaus. Ussa
entscheivel jeu bunamein a star mal da quei che jeu hai fatg. Igl ei ver che jeu sun
sedivertida fetg da far cuorer suenter a mi in tal superbi, in sprezzader dallas dunnas,
mo jeu vess maina tertgau ch’el vegni schi furius. Ussa stos jeu decider ina gronda
caussa. Jeu sun persula, jeu hai negin che defenda mei. Cheu ei mo il Fabrizio che
savess gidar mei. Jeu empermettel da maridar el ... mo, empermischuns,
empermischuns, el vegn ad esser unfis da crer a mi ... Ei fuss bunamein meglier
sche jeu maridass el per propi. La finala cun ina tala maridaglia savess jeu sperar da
saver salvar mes interess, senza limitar mia libertad. He, Fabrizio? en in autra
direcziun Fabrizio?

Fabrizio
Vus veis clamau?

Mirandolina
Vegni, jeu vi gir a vus zatgei en confidonza.

Fabrizio
Jeu sun cheu.

Mirandolina
Saveis, il cavalier da Ripafratta ha fatg a saver ch’el seigi inamuraus da mei.

Fabrizio
Gie, quei hai jeu encurschiu.

Mirandolina
Gie? Vus veis encurschiu? Per gir la verdad hai jeu buc remarcau quei.

Fabrizio
Paupra signura. Veis buc viu sias ghegnas? Con schalus ch’el era pervia da mei?

Mirandolina
Na, jeu hai remarcau nuot. Basta: ussa ha el getg a mi entginas caussas che han
propi fatg vegnir cotschna mei. Car Fabrizio, jeu hai tema da mia honestadad.

Fabrizio
Buc dubitei, jeu vegnel a defender vus. Da quei schabegia denton mo, perquei che
vus essas ina giuvna tut persula, senza negin. Sche vus fusses maridada ...

Mirandolina
Jeu capeschel che vus veis raschun; jeu hai tertgau da maridar.

S-GOL 1-4_L_ustiera Mirandolina_(sr)


72

Fabrizio
Seregurdei da vies bab.

ins auda il cavalier a clamar Mirandolina

Mirandolina
Gie, jeu seregordel dad el. va

Cavalier
Sapperment! Nua eis ella?

Fabrizio
Tgi encuris vus, signur?

Cavalier
Nua ei Mirandolina? Jeu stos discuorer cun ella.

Fabrizio
Jeu sai buc.

Cavalier
Nua eis ella sezuppada.

Fabrizio
Mo, signur? Tgei grem ei quei? En ina ustria honesta fan ins buc da quei.

Cavalier
Jeu sai aunc far tut auter che quei. tschappa Fabrizio pil libroc Nua eis ella?

Fabrizio
Pil giavel! Jeu drovel agid. Umens, ei negin cheu? Agid!

Cont
Tgei eis ei?

Marches
Tgei canera ei quei?

Cavalier
Quei va tier a vus nuot!

Fabrizio
Signurs, jeu supplicheschel vus, il signur cavalier da Ripafratta fa da biestg.

Marches
Eis el vegniu ord la suna? al cont Lein ir.

Cont
Jeu hai tuttina gest gust da paterlar cun el. Sin tgi essas vilai?

S-GOL 1-4_L_ustiera Mirandolina_(sr)


73

Marches
Cavalier, nus essan amitgs.

Fabrizio
Tgei leis, signur, dalla patruna?

Cavalier
A ti stos jeu buc dar plaid e fatg. Cu jeu camondel less jeu vegnir survius. Jeu paghel
cun mes daners persuenter e jeu engirel, ella vegn ad haver da far cun mei.

Fabrizio
Vossa excellenza paga ses daners per esser survius en caussas lubidas ed
honestas. Mo el ha lu buc da pretender ...

Cavalier
Tgei selubeschas ti? Va, naven cun tei, ti magliatalpas, schiglioc sfrachel jeu tia
cavazza.

Fabrizio
Jeu sesmarvegliel da vus ...

Marches
a Fabrizio Quescha.

Cont
a Fabrizio Svanescha!

Cavalier
a Fabrizio Naven cun tei!

Fabrizio
sescaulda Jeu getg, signurs ...

Marches e cont
Naven!

Fabrizio
va

Cavalier
(Miserabla!)

Marches
da bass al cont (Tgei giavel ha el?)

Cont
Signur cavalier, jeu sai danunder che vossa gretta vegn.

Cavalier
alteraus, al marches Saveis vus da tgei ch’el discuora.

S-GOL 1-4_L_ustiera Mirandolina_(sr)


74

Marches
Amitg, jeu sai da nuot.

Cont
Jeu discuorel da vus, che veis cul pretext da buc puder ferdar las dunnas empruau
da prender naven a mi il cor da Mirandolina che jeu vevel gia conquistau.

Cavalier
alteraus enviers il marches Jeu?

Marches
Jeu hai getg nuot.

Cont
Sedrizzei enviers mei, e rispundi a mi. Seturpegeis vus forsa dad esser secunteni
aschi malamein?

Cavalier
Jeu seturpegel da tedlar vinavon quei che vus scheis, senza gir a vus che vus
getgies manzegnas.

Cont
Jeu getg manzegnas?

Marches
(Ei vegn mender e mender.)

Cavalier
Cun tgei raschun pretendis vus ...? al marches irritau Il cont sa buc, tgei che s’auda.

Marches
Mo jeu vi gie buc semischedar en en quella caussa.

Cont
Vus essas in manzaser.

Marches
Jeu mon. vul ir

Cavalier
Stei cheu! tegn el cun forza

Cont
E vus dei plaid e fatg ...

Cavalier
Gie, jeu dun plaid e fatg ... al marches Dei a mi vossa spada.

Marches
A calei. Sequietei omisdus. Car cont, tgei emporta quei a vus sch’il cavalier ha bugen
Mirandolina?

S-GOL 1-4_L_ustiera Mirandolina_(sr)


75

Cavalier
Jeu hai bugen ella? Quei ei buc ver; in manzaser quel che pretenda da quei.

Marches
In manzaser? La manzegna vegn buc da mei. Quei sun buc jeu che getg quei.

Cavalier
Tgi lu?

Cont
Jeu getg quei, e jeu getg ei vinavon, jeu hai buc tema da vus.

Cavalier
al marches Dei a mi quella spada.

Marches
Na, hai jeu getg.

Cavalier
Essas vus è miu inimitg?

Marches
Nana, jeu sun igl amitg da tuts.

Cont
Quei ei in secuntener maldischent.

Cavalier
Zachermen! pren la spada dil marches cun tastga e tut

Marches
al cavalier Buc perdei il respect.

Cavalier
Sche vus essas vegni insultai, saveis era vus pretender satisfacziun.

Marches
Calei, vus essas memia scaldai!

Cont
Jeu vi satisfacziun. semetta en posiziun

Cavalier
Jeu dun a vus satisfaziun. vul trer la spada ord il futeral, mo ei va buc

Marches
Quella spada enconuscha buc vus ....

Cavalier
O smaledida ... sforza per prender o la spada

S-GOL 1-4_L_ustiera Mirandolina_(sr)


76

Cont
Jeu hai buc pli pazienzia.

Cavalier
Cheu eis ella. trai la spada, e vesa ch’ella ei rutta amiez Tgei ei quei?

Marches
Vus veis rut mia spada.

Cavalier
Nua ei il rest? En cheu ei nuot auter.

Marches
Gie, quei ei ver; jeu hai rut ella el davos duell; mo jeu sun buc pli seregurdaus
vidlunder.

Cavalier
al cont Schei organisar mei ina spada.

Cont
Jeu engirel, vus scappeis buc da mei.

Cavalier
Tgei scappar? Jeu hai il cor da far frunt a vus era cun quei toc nezza.

Marches
Quei ei ina nezza dalla Spagna, ella ha buc tema.

Cont
Buc tonta bravura, signur bahaultscha.

Cavalier
Gie, cun quella nezza. s’avischina al cont

Cont
Anavos! semetta en posiziun

Mirandolina
Calei, mes signurs, calei.

Cavalier
(O smaledetta!) cu el vesa Mirandolina

Mirandolina
Paupra mei! Cullas spadas?

Marches
Vesis? Pervia da vus.

Mirandolina
Co pervia da mei?

S-GOL 1-4_L_ustiera Mirandolina_(sr)


77

Cont
Mirei leu il signur cavalier. El ei inamuraus da vus.

Cavalier
Jeu inamuraus? Quei ei buc ver, vus scheis manzegnas.

Mirandolina
Il signur cavalier inamuraus da mei? O na, signur cont vus secuglieneis. Jeu sai
garantir a vus che vus secuglieneis.

Cont
E vus essas perfin d’accord ....

Marches
Ins sa, ins vesa ...

Cavalier
Tgei san ins? Tgei ves’ins? viers il marches

Marches
Jeu getg: cu igl ei, ves’ins ei ... cu igl ei buc, ves’ins nuot.

Mirandolina
Il signur cavalier inamuraus da mei? El snega ei, e snegond ei en mia
preschientscha, degradescha el mei ed el fa valer mia fleivlezia. Jeu confessel:
sch’ei fuss reussiu a mi da far inamurar el, vess jeu cartiu da far la pli gronda bravura
dil mund. Mo in um che po buc ferdar las dunnas e che sprézza ellas, che ha in
schliet meini dad ellas, san ins buc far s’inamurar. Mes signurs, jeu sun ina dunna
pura e sincera, e jeu pos buc tener tschellau la verdad. Jeu hai empruau da far
inamurar il signur cavalier, mo gartegiau ei nuot. al cavalier Ei quei ver, signur? Jeu
hai fatg e fatg, mo jeu hai fatg nuot.

Cont
a Mirandolina Vesis el? El vegn tut confus.

Cavalier
al marches El sa buc tgei ch’el gi.

Marches
al cavalier Ed adina sevulvis vus enviers mei.

Mirandolina
Signur cavalier, buc sescaldei. Quels signurs vegnan a pretender che vus seigies
propi inamurai.

Cont
Gie, gliez eis el era, ed el vegn buc da zuppar ei.

Cavalier
al marches Na, jeu sun buc s’inamuraus! Cont, in auter mument anfleis vus mei cun
ina dretga spada. fiera naven la mesa-spada dil marches

S-GOL 1-4_L_ustiera Mirandolina_(sr)


78

Marches
He! Quella fa aunc detgavunda! el pren la spada si da plaun

Mirandolina
Signurs, il pli clar segn d’amur ei quel dalla schalusia, e quel che senta buc la
schalusia, ama per franc buc. Sch’il signur cavalier amass mei, savess el buc suffrir
che jeu s’udess ad in auter, mo el vegn a suffrir ei, e vus vesis ei ...

Cavalier
A tgi s’udis vus pomai?

Mirandolina
A quel, al qual miu bab ha destinau mei. Fabrizio!

Fabrizio
vegn Vus veis clamau?

Mirandolina
Gie, car Fabrizio, a vus vi jeu dar en preschientscha da quels cavaliers il maun da
spusa.

Cavalier
(Paupra mei! Cun quel? Jeu hai buc il cor per suffrir quei.) smanatschond

Cont
(Sch’ella marida Fabrizio, lu ama ella buc il cavalier) Gie, maridei, ed jeu
empermettel a vus treitschien scudis.

Marches
Mirandolina, igl ei meglier d’haver oz in iev che damaun ina gaglina. Maridei ussa, e
jeu dun a vus ... jeu sai tgei che jeu dun!

Mirandolina
Grazia, signurs, jeu hai buc basegns da bunamanas. Jeu sun ina paupra dunna
senza grazia, senza vescladad, buc capavla da far inamurar persunas meriteivlas.
Mo Fabrizio manegia bein cun mei, e jeu maridel el cheu en vossa preschientscha ...

Cavalier
Gie, smaledida, marida tgi che ti vul. Jeu sai che ti triumfeschas en tiu dadens
d’haver dumignau mei. Ti meritasses che jeu scarpass o tiu cor. Jeu scapel da tes
egls, jeu smaledeschel tias plaschentinas, tias larmas, tias ficziuns. Ti has fatg
emprender mei sin miu donn e cuost ch’ei tonscha buc da sprézzar las femnas per
dumignar ellas, na, ins sto fugir dad ellas. Perquei mon jeu ussa immediat a Livorno.
va

Cont
Ussa duei el aunc gir ch’el seigi buc inamuraus.

Marches
Sch’el gi a mi aunc inaga in manzaser, fetsch jeu adanfetg sco in cavalier.

S-GOL 1-4_L_ustiera Mirandolina_(sr)


79

Mirandolina
Cuschi, signurs, cuschi. El ei ius naven e sch’el tuorna buc e sche la caussa varga
aschia, sai jeu gir dad esser fortunada. Igl ei gartegiau a mi da far inamurar quei
pauper giavel, ed jeu hai riscau bia. Jeu vi buc saver dapli. Fabrizio, neu cheu, car,
dai a mi il maun.

Fabrizio
Il maun? Plaun plaunet, signura; vus sedivertis da far inamurar la glieud en tala
maniera e carteis che jeu vegli maridar vus?

Mirandolina
A cala, ti narr! Igl ei stau in spass, in stuc, in puntili. Jeu erel ina fintschala, jeu vevel
negin che cumandava sin mei. Cu jeu sun maridada, sai jeu schon tgei che jeu hai
da far.

Fabrizio
Jeu vegn a dar il maun ... mo lu ...

Mirandolina
Mo lu, gie miu car, s’audel jeu diltut a ti. Buc hagies dubis, jeu vegn ad amar tei per
adina, ti vegns ad esser miu flad.

Fabrizio
Pren, cara, jeu pos buc pli. dat il maun

Mirandolina
E da vus signurs damondel jeu in davos survetsch.

Cont
Mo schei.

Marches
Discurri.

Mirandolina
Jeu supplicheschel vus sco act da grazia da mirar per in’autra ustria.

Cont
Gie, jeu capeschel vus, e jeu laudel vus. Jeu vegn ad ir, mo nua che jeu sun, seigies
segira da mia stema. va

Marches
Jeu mon per far plascher a vus, mo emporta buc nua che jeu sun: fagei diever da
mia protecziun. va

Mirandolina
Lur plaids tegn jeu ault e car. E vus signurs profitei da quei che vus veis viu! Sche
vus sesanfleis zacu en ina situaziun che vus dubiteis, che vus stueis forsa perfin
ceder ni curdar, lu patertgei vid ils rampins che vus veis empriu, e seregurdei dalla
ustiera Mirandolina.

Fin dalla cumedia!

S-GOL 1-4_L_ustiera Mirandolina_(sr)


S-GYS 1-3
In regissur da professiun!
1
In regissur da professiun!

Farsa en in act da Claudia Gysel
Versiun romontscha da Hubert Venzin

Persunas

Susi Caderas

giugadura laica

Anna Berther

giugadura laica

Ursula Schmid

giugadura laica

Marcus Schnoz

giugadur laic

Beda Meier

regissur

Ingrid Cavegn

ustiera dalla Posta

Marius Berther

president da vischnaunca

Temps

Present

Liug dil schabetg

El local d'emprova ell'ustria dalla Posta

Dretg da representaziun
Breuninger Verlag Aarau

Maletg da tribuna
Il maletg da tribuna representa in'alp. Davostier ina tegia e davon quella in
baun sin quel tuttas persuna han plaz, pia in pulit grond baun, ina balla strom,
ina sutga da mulscher, hontas e sadialas, eventualmein ina vacca da plastic.
Endrizzament tenor il gust dalla reschia.

S-GYS 1-3_In regissur da professiun!


S-GYS 1-3
In regissur da professiun!
2
1. scena
Susi, Ursula, Ingrid

(la Susi ha en in costum da signun, ni in costum dalla regiun,
eventualmein era in costum tiroles. La Ursula ha en in vestgiu dad in um
cun capiala sin tgau. La Susi cuora tut nervusa per la tribun'entuorn e
mira trasora sill'ura. La Ursula sesa sin baun e fa caltschiel)

Susi
Oh, nua restan quels era? Gest oz vegnan tuts puspei memia

tard.

Ursula
(pauc communtada) Sco ei para era tiu supper-regissur.

Susi
Primo ei quei buca miu regissur, mobein il niev regissur da nus

tuts. E secundo, secapescha ei quel super. Mo quei stos ti nuota

puntuar sin quella moda.

Ursula
Jeu manegiel era mo. Ti has dispet vuliu in che muoss'a nus nua

ch'ei va.

Susi
(curregia) Jeu vai mo vuliu in che muoss'a nus co ins sa far in tec

pli professiunal teater, co ins semuenta sin tribuna, co ins

tschontscha e til'endretg flad.

Ursula
Sche ti havesses mo buc adina dau denteren al Hubert, stuessen

nus insumma buc haver in niev. Buca da smarvigliar che quel ha

fiers tut dil tempel en.

Susi
Tgei sto quel er'adina far da schi sensibel. Ins astga bein aunc dir

siu meini. Mo quei ei ussa tuttina. Ussa havein nus la

pusseivladad da far tut in tec pli professiunal.

Ursula
(dubeta) Mo jeu prendel quei per in tec surfatg. In regissur da

professiun per la cumpignia da teater Rueras. Jeu sai buca.

Susi
Il principal ei che jeu sappi ei.

Ingrid
(mira da quei precaut dad esch en) Perdunei, jeu vi gie buca

disturbar.

Susi
Vus disturbeis aber.

Ingrid
(entra senz'esser impressiunada dalla risposta dalla  Susi)

S-GYS 1-3_In regissur da professiun!


S-GYS 1-3
In regissur da professiun!
3

Jeu vai mo vuliu dir, neve, vus mireis schon da buca far en

sgreffels en miu niev plantschiu da parchet? E neve, vus mireis

schon da buca tartignar las preits cun cuassas che vus bettis

entuorn. Nus havein ual dau colur las preits. (schubregia cun sia

lumpa zacons objects)

Ursula
Nus fagein schon quitau dil plantschiu.

Ingrid
Lu eis ei schon bien. Saveis, jeu vai buc aschi bugen sche tut ei

adin'aschi tschuff. Lu stoi jeu adina schubergiar aschi bia e quei

fetschel jeu insumma buca bugen. (schubregia cun gronda

premura vid in object)

Ursula
Ins vesa.

Ingrid
Entochen uss'ei aunc tut en uorden. Mo jeu vai udiu che vus

seigies plitost ina gruppa caotica. Jeu vai insumma buca bugen

che vus stueis far vossas emprovas ella sala da noss'ustria.

Ursula
Suenter ch'ins ha serrau a nus la scola da Rueras, fagein nus gie

adina nossas emprovas cheu ella sala da voss'ustria. Quei havein

nus fatg giu cun igl ustier, vies fegl. Ed era cul president da

vischnaunca.

Susi
Exact! La finala havein nus era nossas producziuns en quella

sala, dunna ustiera. Avon ni suenter nossas producziuns maglian

e beiban varga 100 persunas cheu en voss'ustria e vus fageis ina

gronda, gie ina fetg gronda sviulta, dunna ustiera dalla Posta!

Ursula
Exact aschia eis ei, dunna ustiera dalla Posta! Nus fagein aunc

zatgei per la cultura. E nus essan ina gruppa da teater ch'ei

enconuschenta buca mo dadens il dutg grond. Nus savessen ei

era duvrar giu Cuera el teater dil marcau.

Ingrid
Mo jeu vai udiu che vus haveies buc grad grond'idea da far

teater. Vus surfageies e meneies si tocs da pauca valeta!

Ursula
(da quei vilau) Tgi raquent'aschi'ina grascha?

Ingrid
Miu fegl. Quel ei leds e cuntents sche sia sala ei alla fin

dallas representaziuns aunc entir'ed entratga.

Susi
(vilada) Ha! Quel sa esser leds e cuntents ch'el ei pil mument

sillas Canarias! A quel mussass jeu las cauras dil uestg!

S-GYS 1-3_In regissur da professiun!


S-GYS 1-3
In regissur da professiun!
4
Ingrid
Leu sto el silmeins buca magliar fèl cun vus. Bien, lu mon jeu

puspei. Vuleis vus grad empustar zatgei?

Susi
Pli tard!

Ingrid
E gudignar, gudogn'ins era nuot cun vus. Sco detg, haveies quitau

dil plantschiu! Adia. (enten ir giuadora pren ella aunc si da

plaun ina plema ni in fil. Las autras miran da quei tup suenter

ad ella)

Susi
Quella dunna metta mei aunc inaga en fossa cun sia mania da

schubergiar. E che nus seigien ina gruppa caotica. Va ei aunc cun

quella! Quell'ei buca tschien!

2. scena
Susi, Ursula, Anna

Anna
(entra tut en flad. Ell'ei vestgida fetg bein) Perdunei che jeu

sun oz in tec en retard. Jeu vai aunc stuiu far tscheina per miu

um. Eis el schon cheu?

Ursula
Tgi? Tiu um?

Anna
Na! Il niev regissur!

Ursula
Sco ei para ha quel era buc aschi preschas ...

Susi
(mira mitgiert sill'Ursula)

Anna
Tgei cletg! A mi fuss quei schon stau in tec penibel da vegnir

l'emprema ga schon memia tard tier il niev regissur.

Ursula
Quel fa a mi negin'impressiun. Ed insumma, entochen ussa

havein nus dumignau quei dètg pulit, era senza in regissur da

professiun.

Anna
Atgnamein has ti era raschun. Quel duvrein nus gnanc. Nus

essan gie aschi buns che nus savessen ir tiel teater dil marcau da

Cuera, ni?

Ursula
(triumfescha) Teater dil marcau da Cuera, tgei vai jeu detg!

Susi
(scrola mo il tgau) Jeu sun schon leda sche nus savein ina

fuorma il text ordado. Quei ei gie sgarscheivel co vus essas

S-GYS 1-3_In regissur da professiun!


S-GYS 1-3
In regissur da professiun!
5

sepreparai tier uonn. Quei dat segir ina catastrofa!

Anna
Fai tuttina buc aschi penibel. S'empos jeu che jeu stoi adina

carrar mes beadis a scola ed anavos? Jeu vai buc aschi bia

temps d'emprender ordado sco ti. (sesa sper la Ursula e mira en

siu text ed empren)

Ursula
Ed jeu sun stada treis jamnas a Nepal. Creias ti che jeu seigi

curida per la tiar'entuorn cul carnet enta maun.

Susi
(frustada pren ella plaz silla balla strom)

3. scena
Susi, Ursula, Anna, Marcus, Ingrid

(Il Marcus entra, suandaus dall'ustiera Ingrid. Il Marcus ha en caultschas
cuortas (forsa da curom) caltscheuls cotschens ed ina camischa da
quaders, calzers da muntogna e sin tgau ina capiala cun plema)

Ingrid
(emprova da tener anavos il Marcus) Mo tedlei inaga, quei

saveis vus tuttina buca far. Vus saveis tuttina buc ir entuorn sin

miu plantschiu da parchet cun calzers da guotas. Quei dat gie en

sgreffels!

Marcus
Fagei tuttina buc aschi da heicli! Primo ein quei buca calzers da

guotas mobein ordinaris calzers da muntogna e secundo vai jeu

schubergiau quels avon che metter grascha.

Ingrid
(sedespara bunamein) Avon??! Avon che metter grascha haveis

vus schubergiau! Sco ei para, va ei buca bein cun vus. Mirei

uss'inaga quella miarda giun plaun. (mira cun sgarschur giun

plaun) Ussa mireit tuttina inaga miu bi plantschiu da parchet!

(cuora el cantun per la pala da rumien e barschun e vegn tier

il Marcus)  Alzei ils peis!

Marcus
Ha?

Ingrid
Vus haveis gie runau en igl entir lidimer. Quei ei gie buca da crer!

(scu'ensemen la miarda ed enten ir giuadora) Aschi'in piertg!

(giu)

Ursula
Tgei ei quei stau?

S-GYS 1-3_In regissur da professiun!


S-GYS 1-3
In regissur da professiun!
6
Susi
(va tier il Marcus e dat ad el ina giu per sia spatla) Marcus, sas

tiu text? Has finalmein empriu ordado?

Marcus
Tgei text?

Susi
Il tiu!! Il text da nies teater „La Giulia ed il Sep sill'alp da Curnera“!

Ursula
Sche ti damondas mei ei quei propi in tup tetel. Havess tiu cusrin

buca saviu scriver enzatgei pli perdert?

Anna
Ursula, tugn'ussa buc adina sin tut e dapertut. Nus savein esser

leds, ch'enzatgi scriv'insumma zatgei per nus.

Marcus
Da quei meini sun jeu era. Ed jeu quetel che quei toc seigi dètg

leghers inaga ch'ins sa il text ...

Susi
Exact aschi'eis ei. Per cass, quei ei in bumbastic bien toc! (tier il

Marcus) Ti giogas gie il Sep, il signun sill'alp da Curnera e ti eis

s'inamuraus sgarscheivel en mei ed jeu in tec pli pauc

sgarscheivel en tei. L'Ursula gioga in um da fatschenta dil marcau

...

Ursula
Adina stoi jeu giugar la rolla dad in um. Dat ei veramein buc in um

en nies vitg che fagess era bugen teater? Jeu less era giugar

inaga ina rolla dad ina biala muronza!

Susi
Mo ti fas quei gie aschi professiunal! Interrumpa buca trasora mei.

Pia – ti giogas igl um che crei che sia dunna – quei eis ti Anna –

hagies in muronz cheu sill'alp da Curnera. Dasperas vul quella mo

prender in tec distanza da siu um  e perquei ch'il Roman Bühler

da Cuera ei aschi schalus sin siu rival supponiu e perquei ch'il

Sep vul proteger mei, dat ei in sgarscheivel mazzament sill'alp  da

Curnera.

Ursula
(beffegiont fa ella suenter alla Susi) E ti eis secapescha la biala

Giulia Tappolet e tut quei ei sgarscheivel cumplicau e sch'ins sa

buc il text, capescha negin quella miarda.

Marcus
Gie, ti Susi das veramein plaunsiu silla gnarva cun tias ranglas!

Susi
Jeu havess pli bugen che ti savesses tiu text ordadora. Has

atgnamein empriu el?

Marcus
Gie, gie, jeu vai schon mirau en puspei inaga. Mo ti sas gie che

jeu vai ina massa lavur. Il mument vai jeu da metter ghela.

S-GYS 1-3_In regissur da professiun!


S-GYS 1-3
In regissur da professiun!
7
Susi
Mia gnarva! Negin che sa il text! Ed ina sufletra havein nus era

buc anflau uonn. Quei ei gie sgarscheivel! Jeu sentel quei

entochen ossum mia detta pei. Quei dat ina catastrofa. Ed en

tschun jamnas havein nus noss'emprema producziun!

Anna
Quei dumignein nus schon. Buca sevilenta pervia da quei tec

teater. Entochen ussa havein nus gie adina dumignau.

Susi
(sevilenta) E co, gie e co!!

Marcus
Exact, e co nus havein dumignau ei, ei stau super! Ed en cass da

basegns tachein nus zacons cedels (spics) silla tegia, silla vacca

ni sut la sutga da mulscher. (el sesa silla sutga da mulscher e

cava cun in lenn ni zatgei ch'ei ual d'entuorn la miarda da

sias solas)

Susi
Battas ti, quei ei gie buca fetg professiunal!

Marcus
Mo nus essan gie tuts laics. Mo entochen ussa havein nus era

saviu sefidar silla sulfetra. Sto quella Monica gest ussa ir

ell'Australia e fotografar chengurus. Has buc anflau in'autra?

Susi
Quei ei buc aschi sempel. Mo pertgei stoi jeu atgnamein adina far

tut. Il president ha empermess a mi ch'el miri per enzatgi. Mo

ozildi san ins sefidar sin negin. Mia gnarva!

Anna
Nus dumignein quei era senza sufletra. Nus savein nies text. Nus

essan gie fetg buns. Ussa sequietescha! (studegia en siu

carnet)

Ursula
Mo nus savessen era dumandar inaga il president da

vischnaunca sch'el fagess per nus quei survetsch. Quel sa tuttina

buca tgei far l'entira sera.

Marcus
(ironic) Jeu sai ussa buca sche quei ei veramein quei ch'in

president da vischnaunca enquera per far carriera!

Ursula
Sche lu pia buca. Mo nu'ei atgnamein tiu super regissur, Susi?

Jeu vai buca l'entira sera temps e peda. Jeu less buca

munchentar il „Tatort“.

Susi
Atgnamein duess el saver che nus entschevein allas otg. El sto

vegnir mintga mument.

Anna
Ei quei atgnamein in pulit? Jeu vai udiu che quels regissurs da

S-GYS 1-3_In regissur da professiun!


S-GYS 1-3
In regissur da professiun!
8

professiun hagien savens in tic el tgau.

Susi
Persunalmein enconuschel jeu era buc el. La Rosvita ha

cussegliau a mi il signur Meier. Quei seigi in lässig ed emperneivel

tip. Ed insumma hagi quel buc in tic el tschurvi!

Ursula
Jeu sperel che quei seigi in emperneivel. Jeu sai numnadamein

buca far teater, sch'enzatgi tugn'e grescha sin mei.

Marcus
E quel duei lu gie buca manegiar ch'el sappi lu frisar vida miu

text. Jeu vegnel granata sch'enzatgi curregia mei trasora.

Anna
E sche quel ha lu l'intenziun da vuler midar giu mia rolla sco fina

dama dil marcau, lu sa quel gest pachetar sias siat caussas e

svanir.

Susi
Mo quei ei gest la lavur d'in regissur! Pertgei vai jeu lu engaschau

in regissur? Jeu survegnel ina crisa!

Marcus
Duei jeu schon empustar inaga il vin? (vul levar si)

Susi
(stausch'anavos el sin sia sutga da mulscher) Ti stas cheu. Ed

ei vegn buca schon buiu alcohol avon che nus havein insumma

entschiet. Il signur Meier survegness ina bun'impressiun da nus!

4. scena
Susi, Ursula, Anna, Marcus, Beda

(Il Beda entra. El ei vestgius in tec stravagant. Eventualmein caultschas
da curom, camischa, tschiep clar ed in schal, frisura spelada ed el porta
egliers. El sto haver in tec il carisma d'in artist)

Beda
(cuora neuaden en prescha) Buna ser'ensemen. Miu num ei

Meier, regissur Meier. Sun jeu cheu endretg tier la gruppa da

teater ...

Susi
(sederscha quasi sil Beda) Signur Meier! Secapescha essas vus

cheu el dretg liug. Cordial beinvegni tier nossa gruppa. Cordial

beinvegni! Nus selegrein fetg, gie zun fetg! (ils auters miran

plitost da quei brut viado el mund. Energic tier ils auters)

Schei tuttina inaga la buna sera!

Tuts
(da quei fat) Buna sera.

S-GYS 1-3_In regissur da professiun!


S-GYS 1-3
In regissur da professiun!
9
Beda
Buna sera. Jeu selegrel era d'emprender d'enconuscher vus . Jeu

sperel fetg dad haver ina fritgeivla collaboraziun. Atgnamein sun

jeu occupaus ora pulitamein, neve, mo...

(Duront las proximas treis construcziuns miran ils auters da

quei desinterssau ell'aria)

Ursula
Gie sche vus haveis buca peda, savein nus era far fetg bein teater

senza vus.

Marcus
Entochen ussa havein nus era dumignau ei.

Anna
Absolutamein.

Beda
Ach, vus vuleis gnanc mei. Aschi'enzatgei! En quei cass mon jeu

puspei (permalaus vul el ir giuadora. Ils auters selegran e rian

da quei tup)

Susi
(retegn el) Mo stai cheu, signur regissur. Las damas ed il signur

ein in tec nervus, saveis, avon ina tala persunalitad sco vus ...

hehe (ri da quei deplazzau) Sedepurtei tuttina in tec normal e

serrei vossa bucca!

Anna
Nus essan insumma buca nervus – nus savein schon nies text.

(cul nas puspei en siu carnet)

Ursula
E persunalitads essan nus tuts era.

Marcus
E scumandar da tschintschar schein nus segir buca!

5. scena
Susi, Ursula, Anna, Marcus, Beda, Ingrid

Ingrid
(entra cun ina lumpa enta maun. Ella semetta avon il Beda e

tegn ad el la lumpa da schubergiar avon siu nas) Cheu!

Beda
Tgei duei jeu cun quella lumpa?

Ingrid
 Jeu vai casualmein udiu che vus seigies il niev regissur. E ton

sco jeu sai, ston quels buca star sin tribuna e tschintschar e cheu

vai jeu tertgau che vus savessies forsa far giu in tec la puorla,

sch'ei vegn memia lungurus.

Beda
Ha?!

S-GYS 1-3_In regissur da professiun!


S-GYS 1-3
In regissur da professiun!
10
Ingrid
(selamenta) Igl ei adina aschi sgarscheivel tschuff cura che la

glieud da teater ei stada cheu. Jeu sai insumma buca tgei che

quels fan atgnamein en cheu.

Tuts
(priu ora il Beda, muossan cul det silla sortida) Giuadora!

Ingrid
(permelada tschapp'ella la lumpa e va giuadora) Sche mon jeu

pia puspei. (semein'aunc inaga anavos) Vul enzatgi

fors'empustar zatgei. Ei dess carniez cun salata da truffels.

Marcus
Oh gie, quei ei super! Jeu empostel grad ina purziun dubla e ...

Susi
Nuot dat ei. Ussa vegn ei buca magliau, ussa vegn ei fatg teater.

Nus empustein lu schon, dunn'ustiera.  Fagei ussa buc la fuera e

mei giuadora! Husch, husch! Giuadora, nus exercitein

professiunal! (stauscha giuadora ella)

Beda
(scrol'il tgau) Miu bien sogn Augustin, tgei ei quei pomai era stau

... bien pia, lu vulein nus mirar inaga. Hm ... inaga tier il maletg da

tribuna... quei ei schon in tec ina pintga tribuna. Cheu fageis vus

segir mo vossas emprovas, ni?

Ursula
Insumma buca. Cheu havein nus era nossas producziuns.

Beda
Jesses na, ei quella tribuna pintga. Quell'ei extrem pintga per

aschi in toc. Cheu han mai tuts plaz per giugar!

Ursula
Nus essan grad vid il prender giu!

Beda
Mo jeu sai buca, jeu sai buca. E tgei curios maletg da tribun'ei

quei era?

Anna
(leva si e cun grond quet muoss'ella sil maletg da tribuna)

Quel ha miu um malegiau. El lavura tier la vischnaunca. - Neve,

fetg bi?

Beda
Mo ... mo ... mo quei toc gioga buca sin in'alp, mobein ell'Italia!

Anna
Lu eis ei halt in'alp taliana. Cheu essan nus buc aschi pingeligs.

Ursula
(tier il Marcus) Quel cheu entscheiv'en buca mal. Tgei vai jeu

detg? Ou, quei vai jeu lu bugen!

Marcus
Quei tip pos jeu insumma buc haver.

S-GYS 1-3_In regissur da professiun!


S-GYS 1-3
In regissur da professiun!
11
Ingrid
(entra cun in barschun e va tier il Beda) Perdunei, alzei ina ga

vos peis! Jeu creiel bunamein che vus hagies passau en in

pultaun. (ell'aulza in pei dil Beda che quel dat bunamein giun

plaun. Ella schubregia giu il calzer dil Beda cun ina lumpa e

schubregia lu si il plantschiu)

Beda
(vilaus) Mo schiglioc va ei bein cun vus?

Ingrid
Secapescha, jeu sun l'ustiera dalla „Posta“. Engraziel, vus saveis

puspei luvrar vinavon. Mo atgnamein havess jeu schon pli bugen

sche vus targesses ora vos calzers. Quei dat gie mo sgreffels en

miu niev plantschiu.

Tuts
(priu ora il Beda, muossan cul det silla sortida) Giuadora!!

Ingrid
(mira da quei permalau e tamprogna giuadora) Sche mon jeu

pia puspei. Less veramein negin empustar zatgei! (tus scrolan il

tgau. Il Beda mira suenter e capescha buc il mund e sevolva

puspei tier la gruppa)

6. scena
Susi, Ursula, Anna, Marcus, Beda

Beda
Buca da crer cun tgei creatiras ch'ins sto tut sedar giu ozildi. Pia

mias damas e ...äää ... signurs. Lu vulein nus mirar inaga tgei che

nus vegnin da metter tenor mias instrucziuns sin peis, meglier

detg sin tribuna. Sur da quei curios maletg da tribuna

tschintschein nus lu aunc inaga, cun zatgei aschia sai jeu

insumma buca simpatisar. Nua vai jeu miu carnet? (tegn quel

enta  maun) Ah, cheu eis el gie. E nua haveis vus vos carnets?

Anna
Nus savein tut ordadora. (stauscha siu carnet sut siu tgil en)

Susi
(tussegau) Pli u meins.

Beda
(surstaus positiv) Vus saveis igl entir toc ordadora! Quei ei gie

strusch da crer. Quei ei aunc mai schabegiau a mi. Mo quei ei fetg

legreivel, gie fetg legreivel!

Anna
Nus essan halt profis!

Susi
(tussegau) Che han beinduras in tec fadigia cul text! (l'Anna

pren puspei nenunavon siu carnet)

S-GYS 1-3_In regissur da professiun!


S-GYS 1-3
In regissur da professiun!
12
Beda
Bi, bi, bien, bien. (fruscha ses mauns) Lu vulein nus

entscheiver inaga. Jeu sun endisaus d'exercitar entochen cuort

avon las producziuns mo certas scenas. Nus fussen aunc cheu da

mesanotg sche nus vulessen giugar igl entir toc. Quel cuozza gie

biabein treis uras. (el semein'entuorn e sgnufl'en siu fazalet. Ils

auters miran da quei surstai in siper l'auter)

Marcus
Treis uras?

Ursula
Has buca detg a quei tip che nos tocs mondien buca pli ditg che

tschunconta minutas.

Susi
(da quei tussegau) Probabel manegi'el treis uras, perquei che

nus savein buca nies text ordado.

Anna
Ussa cal'inaga dad esser adin'aschi malidia. Nus savein schon

nies text. (catscha siu nas puspei en siu carnet)

Marcus
E quei lu correctamein. (tschaghegn'el carnet dall'Anna)

Susi
Beai ein quels che creian! Pia, nus fussen promts, signur regissur.

Savessen nus entscheiver?

Beda
Secapescha. Tgi da vus gioga la rolla dalla Giulia?

Susi
(seplazza loschamein avon il Beda) Quella sun jeu! Jeu gioghel

la rolla dalla Giulia Tappolet!

Beda
(mira sin siu costum tiroles) Tgi essas vus? La Giulia? Quei

manegeis vus bein buca dadetschiert?!

Susi
Na, na, buca Clabiert! Miu num ei Caderas. Jeu gioghel mo la

Giulia Tappolet.

Beda
Mo per metter zatgei en uorden, la Giulia ei dalla schlatteina dils

Capulets e buca dils Trappolets ni da tgi tschintscheis vus

atgnamein? (observ'ella da sum tocca dem) Haveis vus buc

anflau in'autra Giulia? Tgi ha repartiu las rollas?

Tuts
(muossan cul det silla Susi) La Susi!

Beda
(da surengiu) Aha, buca da smarvegliar. Gie, bien pia, nus savein

empruar inaga. E nu'ei il Romeo?

Ursula
Jeu sun il Roman! (semetta si sper la Susi. Ella tarlischa sc'ina

S-GYS 1-3_In regissur da professiun!


S-GYS 1-3
In regissur da professiun!
13

pischada ed enta maun tegn ella siu caltschiel)

Beda
Romeo ha quel num, Romeo!

Ursula
Nus quitein che Roman seigi pli bi!

Beda
(mira da quei critic sill'Ursula) Perdunei, mo ... mo ... vus essas

gie ina femna, ni?

Ursula
Secapescha sun jeu ina dunna. Quei ves'ins bein! Jeu gioghel mo

la rolla dad in um.

Beda
Gie mo, mo ... quei va tuttina buca. Haveis vus buc in ver um?

Ursula
Vus saveis segir era, ch'ils umens fan semplamein buca bugen

teater.

Anna
A casa schon.

Susi
Mo l'Ursula gioga schon dapi onns  in um e quei cun

perschuasiun. E nus essan totalmein s'endisai ina cun l'autra,

neve Ursula?

Ursula
(dat loschamein il tgau) E lu co!

Beda
(contepla las duas scurlond il tgau) Gie vus duas meis propi

bein a prau! - Schein nus quei pil mument, mo sur dalla

repartiziun dallas rollas stuein nus aunc ir inaga suls cudischs.

Anna
Vesas, quel tugna schon puspei.

Marcus
Quei tip savess jeu sturnir.

Beda
(sfeglia en siu grond carnet da reschia) Bien, lu vulein nus

mirar inaga tgei che vus saveis. La gronda scena da rivalitad: tierz

act, secunda scena. Vinavon!

(Duront las aschinumnadas „presentaziuns“ va il Beda in tec dalla vart
sper la tenda per aschia salvar la survesta. Tut las giugaduras ed ils
giugadurs cuoran igl emprem da quei caotic per la tribun'entuorn, lu
semetta l'Ursula dalla vart dretga en positura. La Susi sesa silla sutga
da mulscher e fa aschia sco sch'ella mulschess ina vacca. Il Marcus
sesa sil baun ed entaglia zatgei en in lenn. Els giogan tut fetg surfatg –
semplamein sgarscheivel! L'Anna va dalla vart seniastra cun siu carnet
e legia lien. Duront las proximas scenas fa il Beda adina pli e pli gronds

S-GYS 1-3_In regissur da professiun!